मनीष पांडेचे शैलीदार शतक ; शिखर , अक्षर यांची अर्धशतके मनीष पांडे याचे शैलीदार शतक तर अक्षर पटेल याची अष्टपैलू कामगिरी यामुळेच भारत ‘ब’ संघास देवधर करंडक क्रिकेट स्पर्धेतील पहिल्या सामन्यात तामिळनाडूवर ३२ धावांनी विजय मिळविता आला . तामिळनाडूचा सलामीवीर कौशिक गांधी याने केलेली शतकी खेळी त्यांच्यासाठी अपुरी पडली . आगामी चॅम्पियन्स चषक स्पर्धेसाठी भारताचा वरिष्ठ संघ निवडण्याकरिता ही स्पर्धा महत्त्वपूर्ण मानली जात आहे . भारत ‘ब’ संघाने रणजी विजेत्या तामिळनाडूविरुद्ध खेळताना ५० षटकांत ८ बाद ३१६ धावा केल्या . त्यामध्ये पांडे याच्या शानदार शतकाचा तसेच त्याने केलेल्या दोन महत्त्वपूर्ण भागीदारींचा मोठा वाटा होता . त्याने शिखर धवन याच्या साथीत दुसऱ्या विकेटसाठी ८६ धावांची भर घातली . धवन याने सहा चौकार व दोन षटकारांसह ५० धावा केल्या . पांडे याने १०४ धावा करताना पाच चौकार व चार षटकार अशी फटकेबाजी केली . त्याला अक्षर पटेल याची चांगली साथ लाभली . या जोडीने पाचव्या विकेटसाठी ९८ धावांची भागीदारी केली . पटेल याने एक चौकार व चार षटकार अशी टोलेबाजी करीत ५१ धावा टोलविल्या . शेवटच्या फळीत गुरकिरतसिंग ( २५ ) व अक्षय कर्णेवार ( नाबाद २८ ) यांनीही चमक दाखविली . तामिळनाडूचा सलामीवीर गांधी याने नारायण जगदीशन याच्या साथीत दुसऱ्या विकेटसाठी ११४ धावांची भागीदारी केली . गांधी याने नऊ चौकारांसह १२४ धावा केल्या . जगदीशन याने पाच चौकार व तीन षटकारांसह ६४ धावा केल्या . ही जोडी खेळत असताना तामिळनाडूला विजयाच्या आशा होत्या मात्र त्यांच्यानंतर दिनेश कार्तिक ( २८ ) व विजय शंकर ( २७ ) यांचा अपवाद वगळता तामिळनाडूच्या अन्य फलंदाजांनी निराशा केली . त्यामुळेच त्यांचा डाव २८४ धावांमध्ये आटोपला . संक्षिप्त धावफलक तामिळनाडू ४८ . ४ षटकांत सर्वबाद २८४ ( कौशिक गांधी १२४ , नारायण जगदीशन ६४ , दिनेश कार्तिक २८ , विजय शंकर २७ , धवल कुलकर्णी ३ / ४५ , अक्षर पटेल ३ / ५३ , कुलवंत खेजरेरोलिया २ / ६२ , सी . व्ही . मिलिंद २ / ४२ ) डी ’कॉकच्या खेळीने आफ्रिकेचे त्रिशतक हॅमिल्टन : क्विंटन डी’कॉकच्या दमदार ९० धावांच्या खेळीच्या जोरावर दक्षिण आफ्रिकेला न्यूझीलंडविरुद्धच्या तिसऱ्या कसोटी सामन्याच्या पहिल्या डावात ३१४ धावांपर्यंत मजल मारता आली . या आव्हानाचा पाठलाग करताना न्यूझीलंडने दुसऱ्या दिवसअखेर बिनबाद ६७ अशी मजल मारली आहे . शनिवारच्या ४ बाद १२३ या धावसंख्येवरून पुढे खेळताना आफ्रिकेला ठरावीक फरकाने धक्के बसत गेले . पण डी’कॉकने एका बाजूने खेळपट्टीवर पाय रोवून आफ्रिकेला सन्मानजनक धावसंख्या उभारून देण्यात मोलाचा वाटा उचलला . डी’कॉकने ११ चौकार आणि दोन षटकारांच्या जोरावर ९० धावा केल्या , त्याचे शतक दहा धावांनी हुकले . कर्णधार फॅफ डय़ू प्लेसिस ( ५३ ) आणि कागिसो रबाडा ( ३४ ) यांनी डी’कॉकला चांगली साथ दिली . आफ्रिकेच्या आव्हानाचा पाठलाग करण्यासाठी मैदानात उतरलेल्या न्यूझीलंडच्या सलामीवीरांनी सावधपणे दिवस खेळून काढण्याची जबाबदारी चोख बजावली . टॉम लॅथम ( खेळत आहे ४२ ) आणि जीत रावल ( खेळत आहे २५ ) यांनी कोणतीही जोखीम न उचलता संघाला ६७ धावांची सलामी दिली .


सर्वोच्च न्यायालयाने भारतीय क्रिकेट नियामक मंडळाच्या ( बीसीसीआय ) नव्या प्रशासकांची नियुक्ती केली असून , कॅगचे माजी महालेखापरिक्षक विनोद राय यांची बीसीसीआयच्या अध्यक्षपदी नियुक्ती करण्यात आली आहे . इतिहासकार व स्तंभलेखक रामचंद्र गुहा , भारतीय महिला संघाच्या माजी कर्णधार डायना एडलजी आणि आयडीएफसीचे अध्यक्ष विक्रम लिमये यांची बीसीसीआयच्या प्रशासकीय समितीमध्ये नियुक्ती करण्यात आली आहे . विनोद राय हे कॅगचे माजी महालेखापाल असताना , टूजी स्पेक्ट्रम घोटाळा आणि कोळसा घोटाळा बाहेर आला . देशाचे ११ वे महालेखापाल म्हणून त्यांनी कार्य पाहिले आहे . टूजी आणि कोळसा घोटाळा बाहेर काढल्यामुळे ते चर्चेत होते . रामचंद्र गुहा यांचे गांधीनंतरचा भारत हे गाजलेले पुस्तक आहे . इतिहासकार व स्तंभलेखक म्हणून देशभरात ते प्रसिद्ध आहेत . पर्यावरण , राजकीय , सामाजिक आणि क्रिकेट या विषयात त्यांचा अभ्यास आहे . क्रिकेटचा इतिहासही त्यांनी लिहिला आहे . सर्वोच्च न्यायालयाने या समितीच्या सदस्यरूपात क्रीडा मंत्रालयाच्या सचिवांना सहभागी करून घेण्याच्या क्रीडा मंत्रालयाची मागणी फेटाळली आहे . आदेशानुसार बीसीसीआयचे संयुक्त सचिव अमिताभ चौधरी आणि विक्रम लिमये आंतरराष्ट्रीय क्रिकेट परिषदेत ( आयसीसी ) बीसीसीआयचे प्रतिनिधीत्व करतील . न्यायालयाने बीसीसीआयमध्ये मंत्री आणि सरकारी अधिकाऱ्यांना पद न सांभाळण्याच्या आपल्या पूर्वीच्या निर्णयासंदर्भात हा निर्णय दिला आहे . यापूर्वी या प्रकरणाची २४ जानेवारी रोजी सुनावणी झाली होती . अॅटर्नी जनरल मुकुल रोहतगी यांनी सर्वोच्च न्यायालयाच्या पूर्वीच्या निर्णयाचा विरोध करत होते . लोढा समितीच्या शिफारशीमुळे बीसीसीआयमधील दिग्गज पदाधिकाऱ्यांना पायउतार व्हावे लागले . सर्वोच्च न्यायालयाने २ जानेवारीला अनुराग ठाकूर यांना बीसीसीआयच्या अध्यक्षपदावरुन हटवले होते . याशिवाय बीसीसीआयचे सचिव अजय शिर्के यांनाही हटवले होते . त्यानंतर न्यायालयाने बीसीसीआयवर प्रशासकाची नेमणूक करण्याच्या हालचाली सुरु केल्या होत्या . अखेर आज ( सोमवार ) त्यांची नियुक्ती झाली आहे . कोण आहेत विनोद राय विनोद राय हे १९७२ च्या बॅचचे केरळ केडरचे आयएएस आहेत . २००८ ते २०१३ पर्यंत ते भारताचे नियंत्रक महालेखा परीक्षक ( कॅग ) राहिले आहेत . वर्ष २०१६ मध्ये नागरी सेवेत त्यांच्या उल्लेखनीय योगदानाबद्दल पद्मभूषण पुरस्काराने सन्मानित करण्यात आले . सध्या ते संयुक्त राष्ट्रांच्या बाह्य लेखा परीक्षण समितीचे अध्यक्ष आहेत . त्याचबरोबर ते रेल्वेच्या कायाकल्प परिषदेचे मानद सल्लागारही आहेत . उत्तर प्रदेशच्या गाजीपूर येथे त्यांचा जन्म झाला होता . दिल्ली विद्यापीठातून त्यांनी अर्थशास्त्रातून पदवी घेतल्यानंतर लोकप्रशासन विषयात हॉवर्ड विद्यापीठातून पदव्युत्तर पदवी संपादन केली .


तुमची मुले झोपताना स्मार्टफोन किंवा टॅबलेट्स वापरतात का ? असतील तर त्यांना ते वापरण्यापासून परावृत्त करा . अशा पद्धतीने स्मार्टफोन वापरल्यामुळे त्यांना निद्रानाशाचा धोका संभवतो . निद्रानाशामुळे पुढे लठ्ठपणा आणि आहारात कमतरता आदी विकार संभवतात . तज्ज्ञांच्या मते आपल्या नेहमीच्या दिनचर्येत पुरेशी झोप घेण्याकडे दुर्लक्ष केले जाते . त्यामुळे लहान मुले नीट झोपत नाहीत . त्यांच्या या सवयीमुळे त्यांना अनेक आजारांशी सामना करावा लागतो . त्यातच स्मार्टफोन आणि संबंधित विविध उपकरणांमुळे लहान मुलांमधील झोपेची समस्या अत्यंत गंभीर झाली आहे . त्यामुळे पालक , शिक्षक व फॅमिली डॉक्टरांनी लहान मुलांचे प्रबोधन केले पाहिजे . सध्या लहान मुलांमध्ये झोपताना स्मार्टफोन बाळगणाऱ्यांचे प्रमाण ७२ टक्के आहे तर किशोरवयीन मुलांमध्ये ८९ टक्के आहे . यामुळे बराच वेळ झोप न येणे , मध्येच जाग येणे , झोप कमी होणे अशी लक्षणे संभवतात . यामुळे रोगप्रतिकारक शक्ती कमी होणे , वाढीवर परिणाम होणे , मानसिक आरोग्य बिघडवणे आदी समस्या उद्भवतात . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


श्रीलंका दौऱ्यावर असलेल्या दक्षिण आफ्रिकेच्या संघाला पहिल्याच कसोटी सामन्यात मोठा धक्का बसला आहे . यजमान श्रीलंकाने गॅले कसोटीत ३ पेक्षा कमी दिवसांमध्ये दक्षिण आफ्रिकेचा २७८ धावांनी पराभव केला आहे . या विजयासह श्रीलंकेने कसोटी सामन्यांच्या मालिकेत १ - ० अशी आघाडी घेतली आहे . विजयासाठी श्रीलंकेने दिलेल्या ३५२ धावांचा पाठलाग करताना दक्षिण आफ्रिकेचा संघ दुसऱ्या डावात ७३ धावांवर गारद झाला . दरम्यान या सामन्यात ११ विक्रमांचीही नोंद करण्यात आली . ० – दक्षिण आफ्रिकेच्या एकाही गोलंदाजाने आतापर्यंत डेल स्टेन इतके बळी घेतलेले नाहीयेत . स्टेनने पहिल्या कसोटी सामन्यात शॉन पोलॉकच्या ४२१ बळींच्या विक्रमाशी बरोबरी केली . १ – कसोटी क्रिकेटमध्ये १५० बळी घेणारा कगिसो रबाडा हा सर्वात तरुण गोलंदाज ठरला आहे . २३ वर्ष ५० दिवसात रबाडाने हा विक्रम केला आहे . याआधी भारताच्या हरभजन सिंहच्या नावावर या विक्रमाची नोंद होती . हरभजनने २३ वर्ष १०६ दिवसांत हा विक्रम केला होता . १ – प्रतिस्पर्धी संघाला दोन्ही डावात २०० पेक्षा कमी धावसंख्येत रोखून २० बळी घेण्याची श्रीलंकेच्या संघाची ही पहिलीच वेळ ठरली . पहिल्या डावात आफ्रिकेने १२६ तर दुसऱ्या डावात ७३ धावा केल्या . २ – दक्षिण आफ्रिकेची ७३ ही धावसंख्या श्रीलंकेविरुद्ध दुसरी सर्वात कमी धावसंख्या ठरली आहे . २००७ साली कोलंबो कसोटीत बांगलादेशने लंकेविरुद्ध केवळ ६२ धावा केल्या होत्या . ३ – दक्षिण आफ्रिकेची दुसऱ्या डावातली ७३ ही धावसंख्या संयुक्तपणे सर्वात कमी तिसरी धावसंख्या ठरली आहे . बांगलादेशने लंकेविरुद्ध सामन्यात २००७ साली केलेल्या ६२ धावा पहिल्या स्थानावर , १९९४ साली कँडी कसोटीत श्रीलंकेच्या पाकिस्ताविरुद्धच्या ७१ धावा दुसऱ्या स्थानावर , तर २००६ साली कँडी कसोटीत पाकिस्तानविरुद्ध श्रीलंकेच्या ७३ धावा या तिसऱ्या स्थानावर आहेत . आफ्रिकेने लंकेच्या या विक्रमाशी बरोबरी केली आहे . ४ – रंगना हेरथ आणि दिलरुवान पेरेरा यांनी श्रीलंकेकडून दोन्ही डावात गोलंदाजीची सुरुवात केली . अशी कामगिरी करणारे हेरथ - पेरेरा ही चौथी जोडगोळी ठरली आहे . ४ – कर्णधार म्हणून पहिल्याच कसोटी सामन्यात विजय मिळवणारा सुरंगा लकमल हा श्रीलंकेचा चौथा कर्णधार ठरला आहे . याआधी महेला जयवर्धने , कुमार संगकारा , रंगना हेरथ यांनी कर्णधार म्हणून आपला पहिला कसोटी सामना जिंकला होता . ६ – दक्षिण आफ्रिकेची एडन मार्क्रम आणि डीन एल्गर ही जोडी दुसऱ्या डावात यष्टीचीत होऊन माघारी परतली . कसोटी क्रिकेटमध्ये एकाच डावात दोन्ही सलामीवीर यष्टीचीत होऊन माघारी परतण्याची ही सहावी वेळ ठरली . ७ – दुसऱ्या डावातली दक्षिण आफ्रिकेची ७३ ही धावसंख्या आशिया खंडातली संयुक्तरित्या सातवी सर्वात कमी धावसंख्या ठरली आहे . आशिया खंडामध्ये सर्वात कमी धावसंख्येचा विक्रम हा वेस्ट इंडिजच्या संघाच्या नावावर आहे . १९८६ साली वेस्ट इंडिजचा संघ केवळ ५३ धावात माघारी परतला होता . १० – कसोटी क्रिकेटच्या इतिहासातली दक्षिण आफ्रिकेची ही दहावी सर्वात कमी धावसंख्या ठरली आहे . ७३ – कसोटी क्रिकेटमध्ये पुनरागमनानंतर ७३ ही दक्षिण आफ्रिकेची सर्वात कमी धावसंख्या ठरली आहे . याआधी २०१५ साली नागपूर कसोटीत भारताविरुद्ध आफ्रिकेचा संघ ७९ धावांत गारद झाला होता .


पाकिस्तानचा फिरकी गोलंदाज यासीर शाह याने न्यूझीलंडविरुद्धच्या दुसऱ्या कसोटी सामन्यात आपल्या फिरकीची जादू दाखवत भारताचा माजी फिरकीपटू अनिल कुंबळे याच्या पराक्रमाशी बरोबरी केली . १९९९ साली अनिल कुंबळे याने पाकिस्तानविरुद्ध एकाच दिवशी एका डावात १० गडी बाद करून विक्रमी कामगिरी केली होती . या कामगिरीशी मिळतीजुळती कामगिरी यासीरने केली . न्यूझीलंडविरुद्ध सुरु असलेल्या सामन्यात तिसऱ्या दिवसाचा खेळ सुरु होता . या एका दिवसाच्या खेळात यासिरने एकाच दिवसात १० गडी बाद केले . मात्र कुंबळेने एकाच डावात १० बळी टिपले होते . यासिरने एका डावात ८ बळी टिपले आणि दुसऱ्या डावात २ बळी टिपले . पहिल्या डावात यासिरने ४१ धावा देत ८ बळी टिपले . यासीरने टिपलेल्या बळींपैकी ३ त्रिफळाचीत झाले , ३ पायचीत झाले तर दोघांना त्याने झेलबाद केले . ४१९ धावांचे आव्हान असलेल्या न्यूझीलंडचा संघ ९० धावांवर तंबूत परतला . त्यामुळे त्यांना फॉलो - ऑन देण्यात आला . या डावात दिवसाचा खेळ संपेपर्यंत न्यूझीलंडच्या संघाने दोन गडी गमावले . हे दोन गडीदेखील यासिरच्या गोलंदाजीवरच माघारी परतले . दरम्यान , पाकिस्तानने पहिला डाव ५ बाद ४१८ धावांवर घोषित केला होता . या डावात हॅरीस सोहेल आणि बाबर आझम यांनी पाकिस्तानच्या डावाला आकार दिला . हॅरीसने १४७ तर बाबरने नाबाद १२७ धावांची खेळी केली .


अभिनेता पुलकित सम्राट आणि त्याची पत्नी श्वेता रोहिरा यांच्या वैवाहिक नात्यामध्ये लग्नानंतर अवघ्या एका वर्षातच खटके उडू लागले . सरतेशेवटी नात्यामध्ये आलेल्या तणावामुळे पुलकित आणि त्याच्या पत्नीने म्हणजेच श्वेताने या नात्याच्या बंधनातून मुक्त होण्याचा निर्णय घेतला . श्वेता आणि पुलकित घटस्फोटासाठी नुकतेच वांद्रे येथील कौटुंबिक न्यायालयात गेले होते . पण , न्यायालयातून बाहेर येताना मात्र पुलकितच्या चेहऱ्यावर प्रचंड राग दिसत होता . कौटुंबिक न्यायालयातून बाहेर येत असताना पुलकित आणि एका छायाचित्रकारामध्ये झटापटही झाली . संतोष नगरकर नामक छायाचित्रकार पुलकित आणि श्वेताचे काही फोटो काढण्यासाठी त्या ठिकाणी गेला होता . पण , ज्यावेळी त्याने पुलकित आणि त्याच्या पत्नीचे म्हणजेच श्वेताचे फोटो काढण्यास सुरुवात केली त्यावेळी पुलकित अचानक त्या छायाचित्रकाराच्या अंगावर धावून गेला . सदर घटनेसंबंधी डीएनएसोबत बोलताना नगरकर ( छायाचित्रकार ) यांनी त्यांची भूमिका स्पष्ट करत घडलेल्या घटनेची माहिती दिली . ‘पुलकित आणि श्वेता न्यायालयात दुपारी १ च्या सुमारास तेथे आले होते . जवळपास तीन तासांनंतर श्वेता आणि पुलकित न्यायालयातून बाहेर येताच कॅमेरा आणि प्रसारमाध्यमांची नजर चुकवून ते तेथून जात होते . पण , आम्ही त्यांचे फोटो घेण्यासाठी पुढे सरसावताच पुलकितने माझ्या अंगावर धावून येत थेट माझ्या शर्टाची कॉलर धरली . त्यावेळी पुलकितसोबत त्याचे वकिल आणि त्याचे अंगरक्षक होते . त्यांनीही आम्हाला धक्काबुक्की केली’ , असे नगरकर म्हणाले आहेत . दरम्यान , डीएनएच्या वृत्तामध्ये पुलकितचीही बाजू मांडण्यात आली आहे . ‘छायाचित्रकारांनी माझ्या काकांना , मला धक्का दिला आणि ते हे सगळं रेकॉर्ड करत होते . मला तेथून जाऊ द्यावे अशी विनंतीही मी त्यांना केली होती . पण , त्यांनी काही मला तेथून जाण्यास दिलेच नाही’ , असे पुलकितने सांगितले . या सर्व प्रकारामध्ये पुलकितच्या पत्नीने तेथून काढता पाय घेतला . सदर प्रकरणी श्वेता म्हणाली की , ‘तेथून निघाल्यानंतर अवघ्या काही मिनिटांमध्येच मला त्या घटनेबद्दल कळले . नशीब मी त्यावेळी तिथून निघाले होते . तुम्ही जेव्हा अशा प्रकारच्या क्षेत्रामध्ये येता तेव्हा तुमचे खासगी आयुष्य तुमच्यापुरताच मर्यादित राहात नाही . छायाचित्रकारांनी माझेही फोटो काढण्याचा प्रयत्न केला . पण , मी त्यांना काही विरोध केला नाही’ . पुलकितच्या या अशा वागण्यामुळे सध्या त्याच्याविषयीच्या विविध चर्चांना उधाण येत आहे . सोशल मीडियावरही यासंबंधीचो फोटो सध्या चर्चेचा विषय ठरत आहेत . पुलकीत गेल्या काही दिवसांमध्ये त्याच्या पत्नीसोबत चाललेल्या वादामुळे चर्चेत होताच . पत्नी श्वेता रोहिरासह त्याचा दुरावा आणि त्याची सहकलाकार यामी गौतम हिच्यासोबतची वाढती जवळीक हे पुलकित चर्चेत असण्यामागचे मुख्य कारण आहे असेही म्हटले जात आहे .


कोलंबो : भारताने 2011 च्या विश्वकरंडक क्रिकेट अंतिम लढतीत श्रीलंकेस पराजित करून जागतिक विजेतेपदाचा दुष्काळ संपवला होता . आता श्रीलंकेचे दिग्गज क्रिकेटपटू अर्जुन रणतुंगा यांनी या लढतीच्या निकालाबाबत शंका घेतली आहे . त्यांनी या लढतीबाबत मॅच फिक्सिंगचा आक्षेप घेतला आहे . रणतुंगा यांनी या लढतीच्या निकालाबाबत शंका घेणारा व्हिडीओ फेसबुकवर पोस्ट केला आहे . वानखेडे स्टेडियमवरील श्रीलंकेचा पराभव पाहून आपल्याला धक्का बसल्याचे त्यांनी सांगितले आहे . " वर्ल्ड कपच्या वेळी मी समालोचनासाठी भारतातच होतो . आमच्या पराभवानंतर खूपच निराश झालो . त्याचवेळी मला शंका आली होती . त्या लढतीतील श्रीलंकेच्या कामगिरीची चौकशी होण्याची गरज आहे . आत्ताच मी काही जाहीर करणार नाही , पण भविष्यात नक्कीच करणार आहे . या सामन्याची सखोल चौकशी करण्याची गरज आहे , ' असे रणतुंगा यांनी सांगितले आहे . खेळाडू आपल्या पांढऱ्या पोषाखाखाली चिखल झाकू शकणार नाहीत , असेही त्यांनी सांगितले . मुंबईतील त्या सामन्यात श्रीलंकेने प्रथम फलंदाजी करताना 50 षटकांत 6 बाद 274 अशी मजल मारली होती . त्यांनी सचिन तेंडुलकरला झटपट बाद करून वर्चस्वही मिळवले होते , पण त्यानंतर खराब गोलंदाजी तसेच क्षेत्ररक्षणामुळे पकड गमावली . श्रीलंका संघाने सामना भारतास बहाल केला असल्याचा आक्षेप तेथील काही माध्यमांनी घेतला होता , पण आत्तापर्यंत कोणीही याबाबतच्या चौकशीची मागणी केली नव्हती . दरम्यान , रणतुंगा श्रीलंकेतील क्रिकेटबद्दल अध्यक्षांची भेट घेणार आहेत . एजंटच्या मुद्द्यावरून खेळाडू आणि श्रीलंका क्रीडा मंत्रालयात संघर्ष सुरू आहे . एजंटबाबत नियमावली तयार करण्याचा विचार असल्याचे श्रीलंका क्रीडामंत्री दयासिरी जयसेखरा यांनी सांगितले आहे . एका खेळाडूच्या मदतीने निकाल निश्चिती करता येणार नाही , हाच आपला उद्देश असल्याचे जयसेखरा यांनी सांगितले आहे .


हॉकीच्या जागतिक क्रमवारीत महिलांचीदेखील एका स्थानाची उडी नवी दिल्ली : चॅम्पियन्स चषकात भारताने रौप्यपदक पटकावण्याची केलेली चमकदार कामगिरी भारतीय पुरुष हॉकी संघाच्या पथ्यावर पडली आहे . संघाच्या जागतिक क्रमवारीत एका क्रमाने बढती होऊन भारतीय संघाला पाचवे स्थान देण्यात आले आहे . आंतरराष्ट्रीय हॉकी महासंघाने मंगळवारी जाहीर केलेल्या क्रमवारीत हे जाहीर करण्यात आले . चॅम्पियन्स चषकाच्या अंतिम सामन्यात भारताला ऑस्ट्रेलियन संघाकडून पेनल्टी शूटआऊटमध्ये हार पत्करावी लागली होती . निर्धारित वेळेत तो सामना १ - १ असा बरोबरीत सुटला होता . मात्र शूटआऊटमध्ये भारताला फटका बसला . दरम्यान प्रारंभीच्या दहा संघांपैकी एकमेव भारताच्या संघालाच बढती मिळाली आहे . भारताच्या खालोखाल जर्मनी , इंग्लंड , स्पेन , न्यूझीलंड आणि आर्यलड यांचा समावेश आहे . तर आशियातील अन्य देशांपैकी मलेशिया बाराव्या स्थानी तर पाकिस्तान तेराव्या आणि कोरिया चौदाव्या स्थानावर आहे . महिला नवव्या स्थानावर महिला हॉकी संघानेदेखील जागतिक क्रमवारीत एका स्थानाने प्रगती साधली आहे . त्यांना आता नववे स्थान प्राप्त झाले असून भारतीय महिला सध्या आशियात सर्वोच्च स्थानी आहेत . भारतानंतर कोरिया दहाव्या स्थानी , चीन अकराव्या तर जपानला चौदावे स्थान देण्यात आले आहे . महिलांमध्ये नेदरलॅँडच्या संघाने अव्वल स्थान कायम राखले आहे . तर त्यापाठोपाठ इंग्लंड , ऑस्ट्रेलिया , अर्जेटिना आणि जर्मनीचे स्थान आहे . विश्वचषकात अंतिम फेरीत धडक मारलेल्या आर्यलडच्या संघाने सर्वाधिक आठ स्थानांची उडी मारत थेट आठवे स्थान गाठले आहे . पुरुष जागतिक क्रमवारी १ . ऑस्ट्रेलिया ( १९०६ गुण ) २ . अर्जेटिना ( १८८३ गुण ) ३ . बेल्जियम ( १७०९ गुण ) ४ . नेदरलॅँड ( १६५४ गुण ) ५ . भारत ( १४८४ गुण ) ६ . जर्मनी ( १४३७ गुण ) ७ . इंग्लंड ( १३७९ गुण ) ८ . स्पेन ( १३२८ गुण )


नागपूर : यंदाच्या रणजी मोसमात गतविजेत्या विदर्भाला अपेक्षित सुरवात करता आली नव्हती . पहिले दोन्ही सामने बाहेर खेळल्यानंतर घरच्या मैदानावर खेळताना विदर्भ संघाने उचल घेतली आणि बडोद्याविरुद्ध धावांचा डोंगर उभा करून दुसऱ्या दिवशीच आपली बाजू भक्कम केली . दुसऱ्या दिवशी खेळ थांबला तेव्हा विदर्भाने पहिल्या डावात 6 बाद 259 धावा केल्या होत्या . दोन दिवसांच्या खेळात कर्णधार फैज फजल , वसिम जाफर यांची दीडशतकी खेळी , अक्षय वाडकरने झळकाविलेले शतक हेच दुसऱ्या दिवसाचे वैशिष्ट्य ठरले . त्याचवेळी देशांतर्गत क्रिकेट स्पर्धेत रणजीमध्ये अकरा हजार धावांचा टप्पा ओलांडून वसिम जाफरने नवा विक्रम केला . अशी कामगिरी करणारा तो पहिला क्रिकेटपटू ठरला आहे . पहिल्या दिवशीच्या 1 बाद 268 या धावसंख्येवरून डावाला सुरवात केली तेव्हा , जाफर आणि फैजच्या द्विशतकाची उत्सुकता होती . दुर्दैवाने दोघेही उपहारापूर्वीच बाद झाले . बाद होण्यापूर्वी त्यांनी दुसऱ्या गड्यासाठी 300 धावांची भागीदारी रचली . मुंबईकर 40 वर्षीय जाफरने 13 चौकार व दोन षटकारांसह 284 चेंडूंत 153 धावा फटकावल्या . तर , कर्णधार फैजने 356 चेंडूंच्या मॅरेथॉन खेळीत 15 चौकार व दोन षटकारांच्या मदतीने 151 धावा काढल्या . ही जोडी फुटल्यावर बढती मिळालेल्या यष्टिरक्षक अक्षय वाडकरने चाचपडत सुरवात केल्यानंतर मोसमातील दुसऱ्या शतकाची नोंद केले . त्याने 156 चेंडूंचा सामना करताना 15 चौकारांसह आपली नाबाद 102 धावा केल्या . वाडकरच्या शतकानंतर विदर्भाने 6 बाद 529 धावांवर डाव घोषित केला . त्यानंतर उर्वरित खेळात बडोद्याने बिनबाद 41 धावा केल्या . संक्षिप्त धावफलक ः विदर्भ पहिला डाव : 164 षटकांत 6 बाद 529 डाव घोषित ( वसीम जाफर 153 , फैज फजल 151 , अक्षय वाडकर नाबाद 102 , गणेश सतीश 56 , अपूर्व वानखेडे 29 , रवी जांगीड 11 , भार्गव भट्ट 2 - 111 , लुकमन मेरिवाला 2 - 79 , सोएब तई 1 - 108 ) . बडोदा पहिला डाव : 14 षटकांत बिनबाद 41 ( केदार देवधर खेळत आहे 20 , आदित्य वाघमोडे खेळत आहे 20 )


भारतीय क्रिकेट संघाचा स्टार क्रिकेटपटू युवराज सिंग आणि बॉलीवूड अभिनेत्री हेजल किच हे उद्या विवाहबंधनात अडकतील चंदीगढ येथे पंजाबी विवाहपद्धतीनुसार या दोघांचा विवाह पार पडेल . त्यानंतर पुन्हा २ डिसेंबरला गोव्यात हिंदू विवाहपद्धतीनुसार त्यांचे लग्न होईल . अशाप्रकारे पंजाबी आणि हिंदू विवाहपद्धतीनुसार हे प्रेमीयुगुल लग्नबंधनात अडकेल . या दोघांचे लग्न खूप मनोरंजक असणार आहे . याचा अंदाज त्यांच्या लग्नपत्रिकेवरूनच सर्वांना आला असेल त्यांच्या लग्नाच्या पत्रिकेवर कार्टून आणि इलेस्ट्रेशनने डिझाइन करण्यात आली आहे . तसेच , त्यांच्या लग्नाला एक थीमही देण्यात आली आहे . क्रिकेटपटू आणि अभिनेत्रीमध्ये होणा - या या लग्नाची थीम ‘युवराज - हेजल प्रीमियर लीग’ अशी आहे . वाचाः युवी - हेजलच्या लग्नात निमंत्रितांच्या यादीत वगळले हे नाव . . वाचाः युवराज सिंगच्या लग्नात वडील राहणार गैरहजर युवराज आणि हेजलच्या लग्नाच्या तयारीची धुरा डिझायनर सॅन्डी आणि कपिल खुराणा यांनी सांभाळली आहे . या दोघांच्या लग्नाला अविस्मरणीय बनवण्यासाठी आम्ही काहीतरी वेगळं केल्याचे सॅन्डी आणि कपिलने सांगितले . ते म्हणाले की , आम्ही पोस्टल स्टॅम्पही तयार केले आहेत . त्याचसोबत गोव्यात होणा - या लग्नाकरिता खास कार्ड तयार करण्यात आले आहे . त्यावर युवी आणि हेजलचे कार्टून्स काढण्यात आलेले आहेत . चंदीगढमध्ये होणारे लग्न पारंपारिक पद्धतीने होणार असल्यामुळे त्याच्या पत्रिकेत कल्पकता दाखविण्यात येत नाहीए . यासाठी पांढ - या रंगाच्या पत्रिकेवर सोनेरी नक्षीकाम करण्यात आले आहे . दोन्ही विवाहपद्धतीने लग्न केल्यानंतर ५ आणि ७ डिसेंबरला दिल्लीत संगीत आणि रिसेप्शन आयोजित करण्यात आले आहे . संगीत कार्यक्रम छत्तरपूर येथील फार्म हाउसवर होईल . सूत्रांनी दिलेल्या माहितीनुसार , सॅन्डी आणि कपिल हे दोघेही युवी - हेजचे लग्न अविस्मरणीय करण्यासाठी काहीच कसर बाकी ठेवत नाहीयेत . सॅन्डी आणि कपिल हे सेलिब्रेटींच्या विश्वातील नावाजलेले डिझायनर आहेत . वाचाः फराहच्या इशा - यावर नाचणार युवी - हेजल वाचाः युवराजने उलगडले दीपिका आणि किमसोबतचे त्याचे गुपित इंडोनेशियातील बाली येथे ११ नोव्हेंबरला दोन्ही कुटुंबियांच्या उपस्थितीत युवी - हेजलचा साखरपुडा झाला होता . हेजल किच हिने सलमान खानच्या ‘बॉडीगार्ड’ या चित्रपटात करिना कपूरची मैत्रीण आणि सलमान खानच्या पत्नीची भूमीका साकारली होती . तसेच ‘बिग बॉस’ या रियालिटी शोच्या एका पर्वात ती सहभागी झाली होती . * युवराज - हेजल यांची मेहंदी सिरेमनी ( प्री - वेडिंग पार्टी ) २९ नोव्हेंबरला चंदिगड येथील ललित हॉटेल येथे होईल . * ३० नोव्हेंबरला शीख विवाह पद्धतीनुसार लग्न झाल्यानंतर या दोघांकडून रात्रीच्या भोजनाचे आयोजन करण्यात आले आहे . * २ डिसेंबरला युवराज - हेजल गोवा येथे हिंदू विवाहपद्धतीनुसार लग्न करतील . * ५ डिसेंबरला युवराज - हेजल दिल्लीमध्ये छत्तरपूर येथील फार्महाऊसवर संगीत पार्टीचे आयोजन करणार आहेत . * ७ डिसेंबरला दिल्लीत त्यांचे रिसेप्शन होईल . यावेळी क्रिकेट आणि बॉलीवूडमधील प्रसिद्ध चेहरे उपस्थित राहतील .


बॉलिवूडचे दिवंगत अभिनेता ओमपुरी यांचं निधन होऊन बराच काळ लोटला आहे . मात्र आजही चित्रपट , नाटक यांच्या माध्यमातून त्यांच्या आठवणींना उजाळा मिळत असतो . ओमपुरी यांचे जसे चित्रपट गाजले त्याप्रमाणेच त्यांनी अभिनय केलेली नाटकेही चाहत्यांच्या स्मरणात आहेत . त्यांच्या याच नाटकांपैकी ‘तेरी अमृता’ या नाटकावरुन नवा वाद निर्माण झाला असून ओमपुरी यांच्या पत्नीने अभिनेत्री दिव्या दत्ताविरोधात तक्रार दाखल केली आहे . ‘स्पॉटबॉय’नुसार , ‘तेरी अमृता’ या पंजाबी नाटकामध्ये दिव्या दत्ताने दिवंगत अभिनेता ओमपुरी यांच्याबरोबर काम केलं होतं . त्यामुळ हे नाटक पुन्हा प्रेक्षकांच्या भेटीला आणण्याचा प्रयत्न दिव्या दत्ताने सुरु केला . विशेष म्हणजे दिव्याला नाटकाचे कॉपीराईट्स मिळाले नसतानाही तिने या नाटकाचं ९ सप्टेंबर रोजी मुंबईमध्ये प्रिमिअर आयोजित केलं होतं . याच कारणास्तव नंदिता यांनी दिव्या दत्ताबरोबर जावेद सिद्धीकी आणि अमरीक दिल यांच्याविरुद्ध तक्रार दाखल केली आहे . ‘तेरी अमृता’ या नाटकाचे अधिकार ओमपुरी यांच्या कंपनीकडे आहेत . त्यामुळे या नाटकाचे कॉपीराईट्स मिळावे यासाठी दिव्याने नंदिता यांची भेट घेतली होती . मात्र काही कारणास्तव दिव्याला या नाटकाचे अधिकार मिळू शकले नाहीत . या कारणास्तव दिव्या आणि गुरुदास मान यांनी कंपनीच्या परवानगीशिवाय हे नाटक पुन्हा सुरु करण्याचा निर्णय घेतला . त्यामुळे या संबंधीत प्रकारावर आक्षेप घेत नंदिता यांनी कायदेशीर कारवाई करण्याचं निर्णय घेतल्याचं दिसून येत आहे .


मायदेशातील मालिका गमावण्याची टांगती तलवार भारतीय संघासमोर आहे . याच भयामुळे पाहुण्या संघातील खेळाडूंविरोधात ते शाब्दिक आक्रमण करीत आहेत , असा शेरा दुखापतग्रस्त वेगवान गोलंदाज मिचेल स्टार्कने मारला आहे . पायाला झालेल्या दुखापतीमुळे मालिका अर्धवट सोडून मायदेशी परतलेला स्टार्क म्हणाला , ‘‘पुण्यातील सलामीच्या सामन्यात पत्करलेल्या पराभवामुळे भारतीय संघ खचला आहे . त्यामुळेच ते बचावात्मक रणनीतीचा अवलंब करीत आहे . ’’ ‘‘ऑस्ट्रेलियापेक्षा भारतीय खेळाडूंकडूनच मोठय़ा प्रमाणात शाब्दिक आक्रमण केले जात आहे . या मालिकेचे महत्त्व आधीपासूनच वाढले होते . मात्र आम्ही फक्त क्रिकेट खेळण्याकडेच लक्ष केंद्रित करतो , ’’ असे स्टार्कने सांगितले . ‘‘भारतीय संघ ज्या पद्धतीने खेळत आहे , ते पाहता पुण्यातील पराभवानंतर त्यांना ऑस्ट्रेलियन संघाची भीती वाटू लागली आहे . त्यानंतर बचावात्मक वृत्ती भारतीय संघात बळावली आहे , ’’ असे तो पुढे म्हणाला . भारतीय संघाचा कर्णधार म्हणून विराटने आपली वर्तणूक सुधारायला हवी . त्याच्या कामगिरीत सातत्य आहे , यात शंकाच नाही . मात्र कर्णधार म्हणून खेळताना जबाबदारी असते . अन्य खेळाडूंच्या तुलनेत कर्णधाराला सामंजस्याने वागायला हवे . बाद झालेल्या फलंदाजाची खिल्ली उडवणे , हे आंतरराष्ट्रीय क्रिकेट परिषदेच्या आचारसंहितेचा भंग करणारे आहे . मात्र कोहलीला कोणतीही शिक्षा झाली नाही . त्याची भाषाही आक्षेपार्ह अशीच आहे . सध्याच्या घडीला जगातल्या सर्वोत्तम फलंदाजांमध्ये त्याची गणना होते , मात्र कर्णधार म्हणून त्याचे वागणे लौकिकाला साजेसे नाही . - जेफ लॉसन , ऑस्ट्रेलियाचे माजी वेगवान गोलंदाज धरमशालाची खेळपट्टी भारतीय संघासाठी निराशाजनक - जॉन्सन नवी दिल्ली : धरमशालाची वेगवान गोलंदाजांना अनुकूल खेळपट्टी भारतीय संघाला निराश करील आणि स्टीव्ह स्मिथच्या नेतृत्वाखालील ऑस्ट्रेलियासाठी आशादायी आहे , असा विश्वास ऑस्ट्रेलियाचा माजी वेगवान गोलंदाज मिचेल जॉन्सनने व्यक्त केला आहे . ‘‘धरमशालाचे स्टेडियम अप्रतिम आहे आणि प्रथमच वेगळी खेळपट्टी पाहिली आहे . त्यामुळेच ऑस्ट्रेलिया संघाचा आत्मविश्वास वाढला असून , भारतीय संघ थोडा निराश झाला आहे . भारतीय खेळाडूंचा अतिआत्मविश्वास या मालिकेत दिसून आला , ’’ असे जॉन्सनने सांगितले . शनिवारपासून चौथी कसोटी सुरू होणार असून , पुण्यातील कसोटी विजयाचा नायक स्टीव्ह ओ’कीफला विश्रांती देऊन त्याऐवजी वेगवान गोलंदाज जॅक्सन बर्डचा समावेश करण्यात यावा , अशी सूचना जॉन्सनने केली आहे . ‘‘धरमशाला कसोटीत एका फिरकी गोलंदाजाला वगळायला हरकत नाही . संपूर्ण मालिकेत फिरकी गोलंदाजांचे महत्त्व अधोरेखित होते . या फिरकीपटूंना आपले दडपण अप्रतिमरीत्या हाताळले . नॅथन लिऑनकडे चेंडूला उसळी देण्याची आणि वळवण्याची क्षमता आहे . ही खेळपट्टी ऑस्ट्रेलियाप्रमाणेच वाटत आहे . त्यामुळे बर्ड या तिसऱ्या वेगवान गोलंदाजाला संघात स्थान देता येऊ शकते , ’’ असे जॉन्सनने सांगितले . रांची कसोटीत पीटर हँड्सकोम्ब आणि शॉन मार्श यांनी झुंजार फलंदाजीचे प्रदर्शन करीत कसोटी वाचवली . त्यामुळे पुढील कसोटी सामन्याकडे जाताना ऑस्ट्रेलियाचे मानसिक सामथ्र्य वाढलेले असेल , असे मत जॉन्सनने व्यक्त केले . ‘‘ऑस्ट्रेलियन संघाने जरी तिसरी कसोटी अनिर्णित राखली असली तरी ती संघासाठी अतिशय सकारात्मक गोष्ट ठरली आहे . कारण याआधी अनेकदा आमच्या फलंदाजांनी हाराकिरी पत्करली होती . त्यामुळेच धरमशाला येथे ऑस्ट्रेलियाच्या विजयाबाबत मी आशावादी आहे , ’’ असे जॉन्सनने सांगितले . रांचीतील खेळपट्टी सर्वात कठीण - हँड्सकोम्ब धरमशाला : रांचीतील खेळपट्टीवर तग धरणे सर्वात अवघड होते , अशी प्रांजळ कबुली ऑस्ट्रेलियाचा मधल्या फळीतील फलंदाज पीटर हँड्सकोम्बने दिली आहे . हँड्सकोम्ब आणि शॉन मार्श या जोडीनेच रांची कसोटीच्या पाचव्या दिवशी ६२ षटके नांगर टाकत भारताला विजय मिळवू न देता सामना अनिर्णित राखला होता . ‘‘कसोटीच्या पाचव्या दिवशी आणि जगातल्या सर्वोत्तम दोन फिरकीपटूंविरुद्ध खेळणे अत्यंत अवघड होते . मी आणि शॉनने धैर्याने खेळ केला . रवींद्र जडेजाविरुद्ध खेळताना उजव्या यष्टीबाहेर खेळपट्टी निखळली होती . तिथे चेंडूचा टप्पा पडल्यानंतर पुढे काय होईल सांगणे कठीण होते . त्यामुळे शॉनसाठी काम आणखी कठीण झाले होते . जडेजा अत्यंत वेगाने षटक टाकतो आणि सातत्याने एकाच टप्प्यावर चेंडू टाकतो , ’’ असे हँड्सकोम्बने सांगितले . ‘‘आम्ही एकमेकांशी फार काही बोललो नाही . फिरकीपटूंचा कसा सामना करायचा याची माझी आणि शॉनची पद्धत वेगळी होती . षटकांदरम्यान आम्ही एकमेकांची विचारपूस करायचो . सामना अनिर्णित राखू शकतो असा विश्वास होता . मात्र त्यासाठी प्रयत्नांची पराकाष्ठा करावी लागेल याची जाणीव होती . संघासाठी सामना अनिर्णित राखू शकलो याचे अत्यंत समाधान आहे , ’’ असे हँड्सकोम्बने स्पष्ट केले .


कार धुवून घेणे हे कार मालकांसाठी जरा डोकेदुखीचंच काम , दर महिन्याला किंवा ठराविक कालावधीने गाडी धुवावी लागते . यामुळे मोठ्या प्रमाणात पाणी वाया जाते अशी ओरडही अनेकदा होताना दिसते . उन्हाळ्यामध्ये पाण्याची कमतरता भासल्यावर वाशिंग सेंटरवर पहिली टाच येते . मात्र एका प्रसिद्ध कार कंपनीने यावर उत्तम उपाय शोधून काढला आहे . यामध्ये पाण्याचा कमीत कमी वापर करुन कार धुता येणार आहे . आता हे कसे काय ? असा प्रश्न तुम्हाला नक्कीच पडला असेल . मात्र या कंपनीने ही शक्कल लढवली आहे . विविध केमिकलचा वापर करुन कार धुता येणार आहे . यामुळे पाण्याची तर बचत होणारच आहे पण वेळेचीही बचत होणार आहे . ५ जून रोजी असणाऱ्या जागतिक पर्यावरण दिनानिमित्ताने कंपनीने आपली ही ऑफर पुन्हा एकदा जाहीर केली आहे . यामुळे पाण्यासारख्या नैसर्गिक स्त्रोताची मोठ्या प्रमाणात बचत होण्यास मदत होणार आहे . यामुळे २१ . ६ कोटी लिटर पाण्याची बचत होणार असल्याचा दावा कंपनीने केला आहे . ‘मारुती सुझुकी’ कंपनीने आपल्या ग्राहकांना पारंपरिक पद्धतीने गाडी धुण्याच्या पद्धतीकडून ड्राय वॉशच्या नव्या पद्धतीकडे आणले आहे . सध्या प्रत्येक गाडी धुण्यासाठी एका कर्मचाऱ्याला ४५ मिनीटांचा कालावधी लागतो . मात्र या नव्या पद्धतीने हा कालावधी २० मिनिटांनी कमी होणार आहे . ही सुविधा आता कंपनीच्या देशभरातील १ , १३० वर्कशॉपवर उपलब्ध असून २०१६ - २०१७ या वर्षात २२ . ८ लाख गाड्या अशापद्धतीने धुतल्या असल्याचे कंपनीने सांगितले . या पद्धतीमुळे पाणी आणि वेळेची बचत होत असली तरीही गाड्या तितक्याच स्वच्छ होत असल्याचा दावाही कंपनीने केला आहे . ही पद्धत पर्यावरणाच्यादृष्टीने चांगली असली तरीही याच्या खर्चाबाबत कंपनीने अद्याप काही स्पष्ट केलेले नाही .


आपल्याला दिवसभरात प्रवास , घरातील कामे , ऑफीस अशा अनेक गोष्टी करायच्या असतात . त्यासाठी आपल्याकडे पुरेशी एनर्जी असणे आवश्यक असते . अंगात ताकद असेल तर सगळी कामे आपण अधिक कार्यक्षमतेने करु शकतो . पण ताकद नसेल तर मग सतत येणारा थकवा , अंगदुखी , गळून गेल्यासारखे होणे अशी लक्षणे जाणवतात . मात्र आहारात काही ठराविक बदल केल्यास शरिरातील उर्जा टिकून राहण्यास मदत होते . काय आहेत हे बदल जाणून घेऊया . १ . दिवसभर एनर्जेटिक राहण्यासाठी एका वेळी जास्त न खाता थोडा थोडा वेळाने खा . अशाप्रकारे विभागून खाल्ल्याने शरीरातील उर्जा जास्त काळ टिकून राहण्यास मदत होते . २ . ऑफीसमध्ये काम करत असताना काही खाणे शक्य नसल्यास चहा / कॉफी घेण्यापेक्षा फळे आणि काकडी , गाजर , टोमॅटो यांसारख्या भाज्या धुवून कच्या खा . यामध्येही फळांच्या किंवा भाज्यांच्या फोडी करुन आणू नका . त्यामुळे त्यातील पौष्टीकता कमी होते . पूर्ण फळ किंवा भाजी खा . ३ . प्रवासादरम्यान किंवा ऑफीसमध्ये आणि अगदी घरीही भूक लागली की अनेकांना बिस्कीटे किंवा खारी , टोस्ट यांसारखे पदार्थ चहासोबत किंवा नुसते खाण्याची सवय असते . मात्र यामध्ये मैद्याचा समावेश असल्याने ते आरोग्यास घातक असतात . मैदा आणि डालडा तूप हे पदार्थ आहारात पूर्ण वर्ज करावेत . ४ . तुमचे काम उन्हात फिरण्याचे असेल तर जास्त घाम येतो आणि थकवा आल्यासारखे होते . अशावेळी नारळ पाणी , फळांचा ज्यूस , लिंबाचे किंवा कोकम सरबत घ्यावे . त्यामुळे तरतरी येते आणि थकवा दूर होतो . कामानिमित्त बाहेर जात असाल तर सोबत पाण्याची बाटली ठेवावी . शरीर डिहायड्रेड होऊ नये म्हणून दर दोन तासांनी किमान एक ग्लास पाणी पित रहावे . ५ . खाण्या - पिण्याच्या सवयींबरोबर आपल्या झोपण्याचा सवय आणि वेळ नीट पाळावी . रात्री जास्त जागरण झाल्यास दिवसभर एनर्जी टिकत नाही . लवकर झोपून लवकर उठणे हा जुना नियम खरंच दिवसभर खूप उत्तम एनर्जी देतो . ६ . दिवसभर अॅक्टिव्ह राहायचे असेल तर ब्रेकफास्ट करणे कधीही टाळू नका . सकाळी ब्रेकफास्ट करणे अत्यंत आवश्यक असते . ब्रेकफास्टमध्ये प्रोटीनचे प्रमाण जास्त सेवन केल्यास दिवसभर एनर्जी चांगली टिकेल . ७ . जंक फुडच्या सेवनाने लठ्ठपणा आणि मधुमेहासारखे आजार उद्भवू शकतात , त्यामुळे आपली एनर्जी लेव्हल टिकून ठेवायची असेल तर जंक फूड सेवन करणे टाळावे .


हिना खानच्या वक्तव्यांवर घरातले वादविवाद कमी न होता वाढतानाच दिसत आहे . टीव्ही इंडस्ट्रीमधील बहुतांश लोक टीव्हीवरील प्रसिद्ध सूनेच्या विरोधात उभे राहिले आहेत . हिनाने साक्षी तन्वरला ‘तिरळी’ म्हटले होते . साक्षीला अशा पद्धतीने तिरळी बोलल्याने टीव्ही अभिनेत्रींनी तिची शाळा घेतली . ‘बिग बॉस ७’ ची विजेती गौहर खानने ट्विटरवर तिचे मत व्यक्त केले . गौहर म्हणाली की , ‘चांगुलपणा आणि संस्कार तर शिकली नाही , पण किमान बोलणं शिकली असती तर आपल्या निरर्थक बोलण्याने लोकांसमोर हसू तर झालं नसतं… देव साऱ्यांनाच बुद्धी दे . . गर्विष्ठपणाने आजपर्यंत कोणाचाच फायदा झाला नाही . साक्षी तन्वर तू खूप सुंदर दिसतेस . ’ काही दिवसांपूर्वी बिग बॉसमधील एक व्हिडिओ व्हायरल झाला होता . या व्हिडिओमध्ये हिनाने गौहर खानच्या प्रसिद्धीवर प्रश्नचिन्ह उपस्थित केले होते . हिना म्हणाली की , गौहर खानचे फॉलोवर्स माझ्यापेक्षा कमी आहेत . माझ्या अर्ध्याहून अर्धेही नाहीत . यानंतर तिने साक्षीला तिरळी म्हटले होते . तिच्या या वक्तव्यावर फक्त गौहर खानच नाही तर काम्या पंजाबी , उर्वशी ढोलकिया आणि किश्वर मर्चंट यांनीही हिनाला चांगलेच सुनावले . काम्या म्हणाली की , ‘ही खरंच हिना खान आहे ? जे मी पाहिलं ते खरंय ? कोण आहे ही ? कुठून आलीये ? गौहर खान आय लव्ह यू . मला तुझा अभिमान वाटतो . हिना तू साक्षी तन्वरसारखी आधी होऊन दाखव . साक्षीचं नाव घ्यायची तुझी तर लायकीही नाही , ’ असे काम्याने ट्विट केले . या तिघींशिवाय अनिता हसनंदानी आणि करण पटेल यांनीही साक्षी तन्वरबद्दल केलेल्या वक्तव्यावर हिनाला खडे बोल सुनावले .


फिरकीपटू विजय गोहिलचे पाच बळी ; दुसऱ्या डावात हैदराबाद ७ बाद १२१ डावखुरा फिरकीपटू विजय गोहिलने हैदराबादचा दुसऱ्या डावात अर्धा संघ गारद केल्यामुळे मुंबईला उपांत्य फेरीत पोहोचण्याची नामी संधी मिळाली आहे . उपांत्यपूर्व फेरीच्या लढतीत मुंबईने हैदराबादपुढे विजयासाठी २३२ धावांचे आव्हान ठेवले आहे . पाच बळी मिळवत गोहिलने हैदराबादचे कंबरडे मोडले असून त्यांची चौथ्या दिवसअखेर ७ बाद १२१ अशी स्थिती आहे . त्यामुळे पाचव्या दिवशी तीन बळी मिळवल्यास मुंबईचा संघ उपांत्य फेरीत मजल मारू शकतो . रविवारच्या ३ बाद १०२ धावांवरून पुढे खेळताना मुंबईने सलामीवीर प्रफुल्ल वाघेलाला ( २८ ) लवकर गमावले . पण त्यानंतर कर्णधार आदित्य तरे आणि सिद्धेश लाड यांनी संघाला सुस्थितीत आणण्याचा प्रयत्न केला . तरेने नऊ चौकारांच्या जोरावर ५७ धावांची खेळी साकारली , या सामन्यातील त्याचे हे दुसरे अर्धशतक आहे . तरे बाद झाल्यावर सिद्धेशने मुंबईला दोनशे धावांसमीप पोहोचवले . सिद्धेशने सहा चौकारांच्या जोरावर ४७ धावा केल्या . हैदराबादच्या ३५ अवांतर धावांच्या मदतीने मुंबईने दुसऱ्या डावात २१७ धावा करत हैदराबादपुढे २३२ धावांचे आव्हान ठेवले . हैदराबादकडून मध्यमगती गोलंदाज मोहम्मद सिराजने पाच बळी मिळवले . या आव्हानाचा पाठलाग करताना हैदराबादच्या फलंदाजांना जास्त काळ खेळपट्टीवर राहता आले नाही , अपवाद फक्त बालचंदर अनिरुद्धचा . अनिरुद्ध प्रत्येकी एक चौकार आणि षटकाराच्या जोरावर नाबाद ४० धावांवर खेळत आहे . गोहिलने यावेळी भेदक मारा करत हैदराबादच्या फलंदाजांना चकित केले . हैदराबादचा कर्णधार आणि अनुभवी फलंदाज एस . बद्रीनाथसह त्याने एकूण पाच फलंदाजांना माघारी धाडत मुंबईसाठी विजयाचा महामार्ग बनवला . सामन्याच्या पाचव्या आणि अखेरच्या दिवशी मुंबई किती झटपट विजयाला गवसणी घालते याकडे साऱ्यांचे लक्ष लागलेले असेल , त्याचबरोबर अनिरुद्ध हा मुंबईच्या मार्गात किती काळ अडसर बनून राहतो , हे पाहणे उत्सुकतेचे असेल . संक्षिप्त धावफलक


जिओने बाजारात दमदार प्रवेश केल्यानंतर एअरटेल , आयडीया आणि व्होडाफोनसारख्या कंपन्यांचे धाबे दणाणले आहे . त्यामुळे या कंपन्या काही ना काही निमित्त काढून आपल्या आकर्षक ऑफर्स काढताना दिसतात . दसरा आणि दिवाळीच्या निमित्ताने व्होडाफोनने नुकताच एक आकर्षक प्लॅन जाहीर केला आहे . जे लोक इंटरनेटपेक्षा कॉलिंग आणि मेसेजिंगसाठी फोनचा जास्त वापर करतात त्या ग्राहकांसाठी कंपनीने नवीन प्लॅन लाँच केला आहे . प्रीपेड ग्राहकांसाठी कंपनीने ९९ आणि १०९ रुपयांचे दोन खास प्लॅन्स आणले आहेत . दोन्हीही प्लॅनची व्हॅलिडीटी २८ दिवसांची आहे . १०९ रुपयांच्या प्लॅनमध्ये ग्राहकांना अनलिमिटेड लोकल आणि एसटीडी कॉलिंग मिळणार आहे . तसेच यामध्ये ग्राहकांना १ जीबी इंटरनेट डेटाही मिळणार आहे . तसेच यामध्ये अनलिमिटेड मेसेजची सुविधाही मिळणार आहे . हा प्लॅन बीएसएनएल आणि एअरटेलच्या ९९ रुपयांचा प्लॅनला टक्कर देणार आहे . तर ९९ रुपयांच्या प्लॅनमध्येही व्होडाफोन ग्राहकांना लोकल , एसटीडी आणि रोमिंग कॉलिंग मोफत मिळणार आहे . आता लवकरच आयडीया आणि व्होडाफोन एकत्र झाल्यानंतर आयडीयाही आपल्या प्रीपेड ग्राहकांसाठी अशाचप्रकारचे प्लॅन जाहीर करेल असे म्हटले जात आहे . याआधीही इंटरनेटसाठी कंपनीने आकर्षक प्लॅन जाहीर केले होते . यामध्ये काही दिवसांपूर्वीच एक आकर्षक प्लॅन जाहीर करण्यात आला होता . हा प्लॅन ५९७ रुपयांचा होता . त्याची वैधता १६८ दिवसांची असल्याचे कंपनीने जाहीर केले होती . यामध्ये ग्राहकांना अनलिमिटेड लोकल , एसटीडी आणि रोमिंग कॉलिंग , रोज १०० मोफत मेसेज तसेच १० जीबी डेटा मिळणार आहे . या प्लॅनमधील विशेष गोष्ट म्हणजे तुम्ही कोणत्या प्रकारचा मोबाईल वापरता त्यावर या प्लॅनची वैधता बदलणार आहे . स्मार्टफोन वापरणाऱ्यांसाठी या प्लॅनची वैधता ११२ दिवस असून फिचर फोन वापरणाऱ्यांसाठी ती १६८ दिवस आहे .


त्वचा हा आपल्या शरीरातील सर्वात संवेदनशील अवयव असल्याने त्याची योग्य ती काळजी घेणे आवश्यक आहे . इतर गोष्टींची काळजी घेत असताना आपण आपल्या त्वचेची काळजी घेणे विसरतो . त्यामुळे आपल्याला त्वचेच्या विविध समस्या उद्भवण्याची शक्यता असते . यातही चेहऱ्यावर येणारे डाग , पुटकुळ्या , त्वचा लाल होणे , त्यावर डाग पडणे अशा समस्या उद्भवतात . मग काहीतरी झाल्यावर जागे होण्यापेक्षा आधीपासूनच योग्य ती काळजी घेतल्यास त्याचा निश्चितच फायदा होतो . साधारणपणे त्वचेला काही झाल्यास त्यावर घरगुती उपाय आणि बाजारात मिळणारी वेगवेगळ्या प्रकारची सौंदर्यप्रसाधने वापरणे असे दोन मार्ग अवलंबले जातात . त्वचा सुंदर , तजेलदार व निरोगी ठेवण्यासाठी चेहऱ्याला विविध पॅक लावण्याचाही पर्याय काही जण स्विकारतात . त्यामुळे चेहरा उजळण्यासाठी चेहऱ्याला आपल्या त्वचेला सूट होणारे एखादे क्रिम लावलेले केव्हाही चांगले . पाहूयात रात्री चेहऱ्याला क्रिम लावून झोपण्याचे फायदे… १ . त्वचा हायड्रेट राहण्यास मदत – अनेकांना त्वचा कोरडी पडण्याची समस्या असते . रात्रीच्या वेळी हवेत गारवा असल्याने त्वचा जास्त कोरडी होते . मात्र त्वचेतील आर्द्रता टिकून राहण्यासाठी तिला क्रिम लावणे उपयुक्त ठरते . त्यामुळे कोरडेपणा कमी होण्यासही मदत होते . याबरोबरच नाईट क्रिमच्या वापराने त्वचेला आवश्यक असणारी पोषक तत्वेही मिळतात . २ . रक्ताभिसरण सुरळीत होण्यास मदत – चेहऱ्याची त्वचा चांगली राहण्यासाठी त्याचे रक्ताभिसरण सुरळीत होणे आवश्यक असते . क्रिम लावताना आपण सगळ्या चेहऱ्यावरुन हात फिरवतो . त्यामुळे नकळत रक्ताभिसरण क्रिया सुरळीत होण्यास मदत होते . यामुळे चेहऱ्याचा रंग उजळण्यासही मदत होते . ३ . सूज आणि इतर त्रास कमी होण्यास मदत – काही कारणांनी आपल्या चेहऱ्याला सूज येते . किंवा अचानक खाज येण्यास सुरुवात होते . मात्र रात्री झोपताना क्रिम लावल्याने खाजविण्याचा किंवा इतर त्रास कमी होण्यास मदत होते . तसेच चेहऱ्यावर येणारी सूजही कमी होण्यास उपयोग होतो . ४ . वाढलेले वय लपविण्यास उपयुक्त – वय वाढते तसे आपल्या चेहऱ्यावर ते दिसू लागते . मात्र आपले वाढलेले वय दिसू नये यासाठी आपण झटत असतो . त्यामुळे झोपताना क्रिम लावणे हा वय लपविण्यासाठी उत्तम उपाय ठरु शकतो . यामुळे चेहऱ्यावरील सुरकुत्या येण्याचा वेग कमी होतो . आता हे क्रिम नेमके कोणते असावे याबाबत डॉक्टरांचा सल्ला घेतलेला केव्हाही चांगला . ५ . त्वचेला पोषण मिळते – त्वचा तुकतुकीत आणि चांगली राहण्यासाठी तिला पोषण मिळणे आवश्यक असते . हे पोषण आपल्याला आहारातून मिळते . त्याचबरोबर क्रिममध्ये असणारे काही घटक त्वचेला पोषण देण्यास उपयुक्त ठरतात . झोपताना क्रिम लावल्यास त्यातील घटकांमुळे त्वचेला पोषण मिळते आणि त्वचा मऊ होण्यास मदत होते .


वेस्ट इंडिजचा माजी क्रिकेटपटू शिवनारायण चंद्रपॉल आणि त्याचा मुलगा तेगनारायण चंद्रपॉल यांनी क्रिकेटविश्वात एक अनोखा विक्रम प्रस्थापित केला . दोघांनीही एकाच संघाकडून खेळताना अर्धशतक ठोकल्याचा पराक्रम केला . गयना संघाकडून खेळताना बाप - बेट्याच्या जोडीने ३८ धावांची भागीदारी देखील रचली . ४२ वर्षीय चंद्रपॉल याने गेल्या वर्षी आंतरराष्ट्रीय क्रिकेटमधून निवृत्तीची घोषणा केली होती . त्यानंतर तो वर्षभरापासून स्थानिक क्रिकेट सामन्यांत खेळून आपले क्रिकेट प्रतीचे प्रेम जपत आहे . उल्लेखनीय गोष्ट अशी की , त्याचा २० वर्षीय मुलगा तेगनारायण देखील त्याच्याच सोबत गयाना संघाकडून खेळत आहे . जमैकाविरुद्धच्या सामन्यात तेगनारायण याने १३५ चेंडूत ५८ धावांची खेळी साकारली . तर शिवनारायण चंद्रपॉल याने पाचव्या क्रमांकावर फलंदाजीला येऊन १७५ चेंडूत ५८ धावांची खेळी केली . बाप - बेट्याच्या खेळीच्या जोरावर गयाना संघाला जमैकावर आघाडी घेता आली . शिवनारायण चंद्रपॉल याने वेस्ट इंडिजकडून खेळताना आंतरराष्ट्रीय स्तरावर आपली वेगळी ओळख निर्माण केली होती . १६४ कसोटी सामन्यांमध्ये ५१ . ३७ च्या सरासरीने त्याने ११ , ८६७ धावा केल्या आहेत . यामध्ये ३० खणखणीत शतकांचा , तर ६६ अर्धशतकांचा समावेश आहे . कसोटी विश्वात सर्वाधिक धावा ठोकणाऱया फलंदाजांच्या यादीत तो ७ व्या क्रमांकावर आहे .


६५ व्या राष्ट्रीय कबड्डी स्पर्धेची सांगता काही दिवसांपूर्वी हैदराबादच्या काचीबाऊली मैदानात झाली . अंतिम फेरीत महाराष्ट्राच्या संघाने बलाढ्य सेनादलावर मात करत स्पर्धेचं विजेतेपद पटकावलं . तब्बल ११ वर्षांच्या कालावधीनंतर महाराष्ट्राने स्पर्धेचं विजेतेपद पटकावल्यामुळे सर्व स्तरातून संघाचं कौतुक करण्यात येत होतं . मात्र कबड्डीप्रेमींना आता आपल्या आवडत्या संघांचा थरार आता मुंबईत अनुभवायला मिळणार आहे . अवश्य वाचा – कबड्डीची क्रिकेटला कडवी टक्कर , भारत - आफ्रिका कसोटीनंतर प्रेक्षकांची राष्ट्रीय कबड्डी स्पर्धेला सर्वाधिक पसंती महाराष्ट्र कबड्डी असोसिएशनच्या वतीने तिसऱ्या फेडरेशन चषकाचं आयोजन मुंबईत करण्यात येणार आहे . येत्या महिन्यात ९ ते १२ फेब्रुवारीदरम्यान ही स्पर्धा मुंबईत रंगेल अशी माहिती सुत्रांनी दिली आहे . या स्पर्धेत राष्ट्रीय कबड्डी स्पर्धेतील सर्वोत्तम ८ संघ सहभाग घेतील . कर्नाटक , उत्तराखंड , उत्तर प्रदेश , महाराष्ट्र , हरयाणा , राजस्थान , सेनादल आणि भारतीय रेल्वे हे संघ या स्पर्धेत सहभागी होतील अशी माहिती मिळते आहे . तर महिलांच्या गटात उत्तर प्रदेश , पंजाब , छत्तीसगड , हरयाणा , केरळ , हिमाचल प्रदेश आणि महाराष्ट्र हे संघ आपला सहभाग नोंदवतील .


‘आयर्न मॅन’ म्हणून ओळखला जाणारा आणि सोशल मीडियावर बऱ्यापैकी सक्रिय असणाऱ्या मिलिंद सोमणची सध्या बरीच चर्चा रंगण्यास सुरुवात झाली आहे . ही चर्चा होतेय त्याच्या एका वक्तव्यामुळे . ‘बाजीराव मस्तानी’ , ‘शेफ’ नंतर मिलिंद रुपेरी पडद्यावर तसा फार क्वचितच दिसला . याचं कारणही नुकतंच त्यानं एका मुलाखतीत सांगितलं आहे . आपल्याला बॉलिवूडमध्ये कोणीही काम देत नाही अशी खंत मिलिंदनं बोलून दाखवली आहे . ‘या कलाविश्वात काम मिळवायचं असेल तर तुमच्या ओळखी लागतात आणि मी फारसा कुणाच्याही संपर्कात नसतो . त्यामुळे कदाचित माझ्याकडे काम येत नसेल . कधीतरी चुकून मला बॉलिवूडमधील चित्रपटात भूमिका मिळतात . मी जे मिळेल ते काम करतो . भूमिका किती मोठी आणि लहान आहे हे महत्त्वाचं नाही . तुम्ही ती किती चांगल्या प्रकारे करतात हे महत्त्वाचं आहे’ असं मिलिंद आएएनएसला दिलेल्या मुलाखतीत म्हणाला . याव्यतिरिक्त अभिनेता सलमान खानच्या वार्षिक उत्पन्नाची चर्चाही बी - टाऊनमध्ये सर्वांचच लक्ष वेधून गेली . चला तर मग जाणून घेऊया कलाविश्वातील अशाच महत्त्वाच्या घडामोडींबद्दल… . संजयने सांगितलं त्याच्या आगामी चित्रपटाचं ‘वास्तव’ ? ‘त्या’ केवळ अफवाच , हृतिकची माध्यमांवर आगपाखड तर दिशानं केली पाठराखण Photo : सरताज सिंगनंतर सैफचा कधी न पाहिलेला अवतार सलमानची संपत्ती आहे तरी किती ? वाचा पहिल्यांदाच ‘कपल’ म्हणून समोर येणार रणबीर - आलिया साराशी माझी तुलना का ? , जान्हवी कपूरचा सवाल ‘त्या’ पोस्टमुळे फरहान - शिबानीच्या नात्याची पुन्हा एकदा चर्चा टीआरपीत अव्वल असलेली ‘ये है मोहब्बते’ घेणार प्रेक्षकांचा निरोप ‘लव सोनिया’साठी सई पुन्हा झाली ‘वजनदार’


२० सामन्यात अखेरच्या चेंडूवर विजय चेन्नई - विंडीजच्या निकोलस पूरनने जिगरबाज फटकेबाजी करून विंडीजचे आव्हान उभे केले खरे ; पण भारताच्या शिखर धवन आणि रिषभ पंत यांनी ते आव्हानही खुजे ठरवले . भारताने मालिकेतील तिसऱ्या टी - २० सामन्यातही विजय मिळविताना विंडीजचा सहा गडी राखून पराभव केला . प्रथम फलंदाजी करणाऱ्या विंडीजने २० षटकांत ३ बाद १८१ धावा केल्या . धवन आणि पंतच्या फटकेबाजीनंतरही भारतालादेखील विजयासाठी अखेरच्या चेंडूची वाट पाहावी लागली . भारताने ४ बाद १८२ धावा केल्या . आव्हानाचा पाठलाग करताना रोहित शर्मा आणि लोकेश राहुल झटपट बाद झाल्यावर या वेळी शिखर धवनने विंडीज गोलंदाजांना आपल्या बॅटचे पाणी दाखवले . त्याचवेळी पंतनेही आपली बॅट सरसावून विंडीज गोलंदाजीतील हवा काढून घेतली . तिसऱ्या विकेटसाठी १३० धावांची भागीदारी करताना या जोडीने भारताचा विजय शक्य केला . मात्र , विजयासाठी ७ धावांची गरज असताना भारताने विजय शक्य करणाऱ्या पंत आणि धवनला गमावले . पंतने ३८ चेंडूंत ५८ , तर धवनने ६२ चेंडूंत ९२ धावा केल्या . विजयासाठी एका धावेची गरज असताना धवन बाद झाला . तेव्हा अखेरच्या चेंडूवर मनीष पांडेने चोरटी धाव घेत भारताचा विजय साकारला . वेगवान सुरवातीनंतर अडखळलेल्या विंडीजच्या डावाला निकोलसच्या खेळीने आकार आला . भुवनेश्वर आणि युजवेंद्रच्या गोलंदाजीचा समाचार घेताना निकोलने केलेले फटक्यांचे इंप्रोव्हायजेशन लक्षवेधी ठरले . ब्राव्होनेदेखील त्याला सुरेख साथ दिली . अठरावे षटक अचूक टाकणाऱ्या खलिलला अखेरच्या षटकात मात्र निकोलसच्या इंप्रोव्हायजेशनचा प्रसाद मिळाला . या जोडीने अवघ्या ४३ चेंडूंत ८७ धावांची भागीदारी करताना विंडीजचे आव्हान भक्कम केले . पूरनच्या नाबाद अर्धशतकी खेळीला ब्राव्होच्या ३७ चेंडूंतील ४३ धावांची साथ मिळाली . भारतीय गोलंदाजांनी तब्बल १० वाइड चेंडू टाकून विंडीजच्या धावसंख्येस पाठबळच दिले . संक्षिप्त धावफलक वेस्ट इंडीज २० षटकांत ३ बाद १८१ ( पूरन ५३ २५ चेंडू , ४ चौकार , ४ षटकार , ब्राव्हो नाबाद ४३ - ३७ चेंडू , २ चौकार , २ षटकार , हेटमेयर २६ , होप २४ , चहल २ - २८ ) पराभूत वि . भारत २० षटकांत ४ बाद १८२ ( शिखर ९२ - ६२ चेंडू , १० चौकार , २ षटकार , पंत ५८ - ३८ चेंडू ५ चौकार , ३ षटकार , पॉल २ - ३२ )


कधी शिक्षणासाठी , कधी नोकरीसाठी तर कधी कोणाचा मुलगा किंवा मुलगी परदेशात आहे म्हणून तर काही जण फिरायला जाण्यासाठी पासपोर्ट काढतात . हा पासपोर्ट काढण्याची नेमकी प्रक्रिया काय आहे हे माहित असेल तर बराचसा त्रास वाचतो . त्यामुळे ही प्रक्रिया समजून घेणे गरजेचे आहे . पाहूया काय आहेत पासपोर्टचे टप्पे १ . ऑनलाईन नोंदणी – पासपोर्टसाठी वेबसाईटवर अर्ज भरण्यासाठी तुमचा वापरात असलेला मेल - आयडी आणि मोबाईल क्रमांक द्यावा लागतो . यानंतर ऑनलाईन डेटा एंट्री आणि ऑफलाईन डेटा एंट्री असे दोन पर्याय उपलब्ध असतात . इंटरनेट असताना फॉर्म भरता येतो . तर ऑफलाईनमध्ये पीडीएफ फाईल सेव्ह करुन नंतर आपल्या सोयीनुसार फॉर्म भरण्याची सुविधा आहे . २ . माहिती भरताना काळजी घ्या – अर्ज भरताना पॅन कार्ड आणि आधार कार्डाची माहिती भरणे बंधनकारक आहे . आता तुमची कराशी निगडित सर्व माहिती या दोन्हीशी लिंक असल्याने तुमची वैयक्तिक सर्व माहिती पासपोर्ट कार्यालयाला सहज मिळू शकेल . याशिवाय इतर माहितीही खरी आणि नेमकी भरणे आवश्यक आहे . अन्यथा नंतर होणाऱ्या चौकशीमध्ये तुम्ही अडचणीच येऊ शकता . ३ . शुल्क – पासपोर्टचे शुल्क हे दोन प्रकारात आकारले जाते . यामध्ये सामान्य पासपोर्टसाठीचे शुल्क आणि तात्काळ पासपोर्टसाठीचे शुल्क असे दोन प्रकार येतात . यामध्येही पासपोर्टच्या पानांप्रमाणे याची हे शुल्क बदलते . ३६ पानी पासपोर्टसाठी १५०० रुपये तर ६० पानी पासपोर्टसाठी २००० रुपये आकारले जातात . तात्काळच्या ३६ पानी पासपोर्टसाठी ३५०० रुपये तर तात्काळ ६० पानी पासपोर्टसाठी ४००० रुपये इतकी फी घेतली जाते . हे शुल्क ऑनलाईन भरण्याची सुविधा उपलब्ध आहे . याशिवाय स्टेट बॅंकेच्या चलनाव्दारेही हे शुल्क भरता येते . ४ . अपॉईंटमेंट – ऑनलाईन अर्ज भरल्यानंतर आपल्याला एक वेळ दिली जाते . शुल्क भरल्यानंतर निवडलेल्या पासपोर्ट केंद्रासाठी तुम्ही अपॉईंटमेंट घेऊ शकता . एकदा शुल्क भरल्यानंतर त्यावर फक्त तीन वेळाच तुम्ही तुमची अपॉईंटमेंट शेड्यूल करु शकता . ही वेळ आपल्याला आपल्या सोयीनुसारही घेता येते . त्यादिवशी त्यावेळी ठरलेल्या पासपोर्ट सेवा केंद्रात जावे लागते . आवश्यक ती कागदपत्रे असली तरच त्याची तपासणी करुन मग आत सोडले जाते . यातही टोकन दिले जाते आणि टोकनवरील क्रमांकानुसार आपल्याला आत सोडले जाते . एकूण तीन काऊंटरवर तुम्हाला टप्प्याटप्प्याने जावे लागते . या सर्व पडताळणीतून योग्य पद्धतीने बाहेर पडलात तरच तुमचे काम होते . नाहीतर एखाद्या टप्प्यावर जरी अडकलात तर पुन्हा सगळी प्रक्रिया पहिल्यापासून करावी लागते . ५ . या भरलेल्या फॉर्मची प्रिंट काढून त्याला काही कागदपत्रे जोडावी लागतात . आपला कायमचा पत्ता आणि मागील वर्षभरापासूनचा पत्ता याची माहिती असणे आवश्यक असते . हा पत्ता तपासण्यासाठी पोलिस घरी येतात आणि जर हा पत्ता चुकीचा आढळला तर ५ हजार रुपये दंड होऊ शकतो . आता यामध्ये वास्तव्याच्या पुराव्यासाठी कोणती कागदपत्रे चालू शकतात याविषयी माहिती घेऊया… a . पाणीपट्टीची पावती b . वीजबिल c . मतदान ओळखपत्र d . गॅस कनेक्शन e . फोनबिल f . प्रतिष्ठित कंपनीच्या लेटरहेडवरील एम्प्लॉयमेंट लेटर g . आधारकार्ड h . रजिस्टर्ड रेंट अॅग्रीमेंट i . बँकेचे पासबुक j . इन्कम टॅक्स ऑर्डर k . पती किंवा पत्नीच्या पासपोर्टची झेरॉक्स ६ . वयाचा दाखला देणारी कागरपत्रे – पत्त्याची कागदपत्रे ज्याप्रमाणे आवश्यक असतात त्याचप्रमाणे तुमचे वय बरोबर असणेही गरजेचे असते . त्यासाठीही तुम्हाला काही कागदपत्रे पोसपोर्टच्या फॉर्मसोबत जोडणे गरजेचे असते . कोणती आहेत ही कागदपत्रे पाहूयात… a . जन्माचा दाखला b . आधारकार्ड c . मतदान ओळखपत्र d . एलआयसी बाँड e . शाळा सोडल्याचा दाखला किंवा ट्रान्सफर सर्टीफिकेट f . ड्रायव्हिंग लायसन्स g . पॅनकार्ड h . सरकारी कर्मचारी असल्यास सर्व्हीसचा दाखला i . अनाथ असल्यास अनाथालयाच्या लेटरहेडवर जन्मतारखेचा उल्लेख असलेलं पत्र


प्रत्येक १२ मिनिटाला एका गर्भवती महिलेचा गर्भधारणासंबंधित आरोग्य समस्येमुळे मृत्यू होतो . त्यामुळे केंद्र सरकारकडून यासाठी व्यापक उपाययोजना सुरू असून , त्याचाच एक भाग म्हणून प्रत्येक महिन्याच्या ९ तारखेस गर्भवती महिलांची विशेष मोफत तपासणी करण्यात येणार आहे . प्रधानमंत्री सुरक्षित मातृत्व अभियान ( पीएमएसएमए ) अंतर्गत सरकारी आरोग्य केंद्रात गर्भवती महिलांची त्यांच्या दुसऱ्या किंवा तिसऱ्या तिमाहीत विशेष तपासणी करण्यात येणार आहे . या तपासणीमध्ये अल्ट्रासाऊंड , रक्त आणि लघवीची तपासणी करण्यात येणार आहे . याच्यासह इतर नियमित चाचण्याही करण्यात येणार आहेत . अतिशय जोखमीच्या गर्भाची तपासणी करणे आणि त्याच्यावर उपाययोजना करणे याच्यासह माता मृत्यू दर कमी करणे , बालमृत्यू दर घटविणे हा या अभियानामागील मुख्य उद्देश आहे . या अभियानाच्या अंतर्गत देशभरातील तीन कोटी महिलांची मोफत तपासणी करण्याचे लक्ष्य ठेवण्यात आले आहे . गर्भवती महिलांची विशेष काळजी घेण्यासाठी १८४ जिल्हय़ांना प्रथम प्राधान्य देण्यात आले आहे . भारत आरोग्य क्षेत्रात जगाच्या तुलनेत चांगली प्रगती करत असला तरीही देशात एक लाख मातांपैकी १६७ मातांचा मुलांना जन्म देताना मृत्यू होतो . गर्भधारणासंबंधित आरोग्य समस्येमुळे प्रत्येक वर्षांला ४४ हजार महिलांचा मृत्यू होतो किंवा प्रत्येक दिवसाला १२० मातांचा मृत्यू होतो , असे युनिसेफचे वरिष्ठ आरोग्यतज्ज्ञ डॉ . गगन गुप्ता यांनी सांगितले . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


विनोदी भूमिका , स्त्री व्यक्तिरेखा अशा नानाविध भूमिकांमधून मराठी नाटक - चित्रपट - मालिका या तिन्ही माध्यमांमध्ये आपले स्थान निर्माण केल्यानंतर अभिनेता वैभव मांगले यांनी आता हिंदी मालिका विश्वात प्रवेश केला आहे . ‘दरवर्षी मी वर्षांच्या सुरुवातीला यावर्षी आपण किती नाटक , मालिका व चित्रपट करायचे ? घरच्यांना किती आणि कसा वेळ द्यायचा , पैशांची जमवाजमव कशी करायची ? याचं गणित मांडत असतो . आणि त्या गणितानुसार वर्षभर प्रेक्षकांचं मनोरंजन करतो . गेल्या तीन - चार वर्षांमध्ये मी विनोदी व्यक्तिरेखा , नकारात्मक व्यक्तिरेखा , स्त्री व्यक्तिरेखा व अनेक कोकणी व्यक्तिरेखा साकारल्या आणि त्या भूमिकांवर प्रेक्षकांनीही भरभरून प्रेम दिले आहे . म्हणून मी आता यावर्षी हिंदीत पदार्पण करण्याचा निर्णय घेत त्याप्रमाणे पावले उचलली , असं वैभव मांगले म्हणतो . साईबाबा यांच्या पुण्यतिथीला यंदा शंभर वर्ष पूर्ण होत आहेत . या शताब्दी महोत्सवाचे औचित्य साधून ‘दशमी क्रिएशन्स’ आणि ‘सोनी एन्टरटेन्मेंट टेलिव्हिजन’च्या सहयोगाने साईबाबाच्या जीवनप्रवासावर आधारित ‘मेरे साई’ ही नवी कोरी हिंदी मालिका २५ सप्टेंबरपासून दर सोमवार ते शुक्रवार संध्याकाळी साडेसात वाजता सोनी टीव्ही वाहिनीवर सुरू होत आहे . या मालिकेतून महाराष्ट्राचा लाडका अभिनेता कोकणपुत्र वैभव मांगले हिंदीत पदार्पण करणार आहे . यात कुलकर्णी नावाच्या खलनायकाच्या व्यक्तिरेखेत तो दिसणार आहे . ही भूमिका कशी मिळाली ? असा प्रश्न विचारला असता वैभव म्हणतो , ‘‘मी निर्माते नितीन वैद्यना एका पार्टीमध्ये भेटलो . तेव्हा मी त्यांना मला हिंदीत काम करायचंय . माझ्यासाठी कुठे भूमिका असेल तर सांगा , अशी इच्छा व्यक्त केली . काहीच दिवसांत त्यांनी मला या भूमिकेसाठी विचारणा केली व मी क्षणाचाही विलंब न करता होकार कळवला . त्यांच्या या कृतीतून मला एक मराठी माणूस दुसऱ्या मराठी माणसाच्या पाठीशी नक्कीच उभा राहतो , या उक्तीची प्रचीती आली . ’’ कुलकर्णी या व्यक्तिरेखेविषयी बोलताना त्यांनी सांगितले , ‘‘कुलकर्णी हा एक वैद्य असतो . शिर्डीतील प्रतिष्ठित व सत्ताधारी व्यक्तींमध्ये याची गणना होते . गावामधील न्यायव्यवस्था बघण्याचा अधिकार इंग्रजांनी त्याला दिलेला आहे . या अधिकारामुळे तो अहंकारी व अपप्रवृत्तीचा माणूस होतो . तो माणसांना माणसासारखा वागवत नाही . कोण्या एके काळी शिर्डीतील लोक कुलकर्णीचे पाय धरत होते . पण आज शिर्डीत साईबाबा आल्यावर सगळे गावकरी त्यांचे पाय धरतायेत . त्यांच्याकडून न्याय मागतायेत , त्यांच्याकडून रोगनिवारण करून घेत आहेत , या सगळ्या गोष्टी त्याला पाहवत नाहीत . त्याच्या सत्तास्थानाला धक्का बसतो . म्हणून तो साईबाबांचा खूप राग राग करतो व त्यांच्या विरुद्ध कटकारस्थान करतो . साईबाबांचा विरोधक ते सेवक असा माझ्या व्यक्तिरेखेचा प्रवास प्रेक्षकांना या मालिकेमधून बघायला मिळणार आहे . ’’ या मालिकेतील वैभवच्या लुकचीही सध्या सर्वत्र चर्चा सुरू आहे . पेशवेकालीन पगडी , कानात डुल व बिकबाळी , लांब मिश्या , धोतर , रेशमी कुर्ता व त्यावर झग्यासारखा अंगरखा अशा वेगळ्या लुकमध्ये वैभव प्रेक्षकांसमोर येणार आहे . या भूमिकेसाठी काही विशेष मेहनत घ्यावी लागली का ? यावर भूमिकेसाठी माझी निवड झाल्यावर मी सर्वप्रथम माझ्या हिंदीत सुधारणा केली , असं तो मोकळेपणाने सांगतो . ‘‘मराठी माणसाच्या हिंदीला थोडा मराठीचा झणका असतोच . तो झणका विनोदी व्यक्तिरेखेत चालून जातो पण या व्यक्तिरेखेत चालणार नाही हे जेव्हा माझ्या लक्षात आलं तेव्हा मी प्रेमचंद , मोहन राकेश , रामचरण शुक्ल यांसारख्या हिंदी लेखकांची पुस्तकं घरात मोठय़ामोठय़ाने वाचू लागलो . एका शब्दाला अनेक शब्द शोधू लागलो . तसेच व्यायामावर देखील लक्ष केंद्रित केलं . भूमिकेत क्रूरपणा उतरवण्यासाठी आवाजाच्या पट्टीवर लक्ष दिलं . अतिरंजित अभिनयाची साधना केली व भूमिकेला न्याय देण्याचा प्रयत्न केला , ’’ असं त्याने सांगितलं . विनोदी भूमिका हा वैभवचा हातखंडा आहेच , पण आजवर त्याने ज्या ज्या भूमिका केल्या त्या लोकांच्या लक्षात राहिलेल्या आहेत . आजही त्या प्रत्येक भूमिकेसाठी तो लोकांच्या लक्षात राहतो . आत्तापर्यंत मालिका - नाटक आणि चित्रपटातील भूमिकांना लोकांनी जसा प्रतिसाद दिला तसाच आपला माणूस आज हिंदीत काम करतोय म्हटल्यावर ते नक्कीच माझी ही हिंदी मालिकेतील भूमिका प्रेमाने बघतील , असा विश्वास त्याने व्यक्त केला . ‘वाडा’त्रयी ‘झी मराठी’वरील ‘माझे पती सौभाग्यवती’ ही मालिका संपल्यानंतर वैभव मांगलेने महेश एलकुंचवार लिखित व चंद्रकांत कुलकर्णी दिग्दर्शित ‘वाडा चिरेबंदी’ व ‘मग्न तळ्याकाठी’ या दोन नाटकांवर लक्ष केंद्रित केले होते . दर शनिवार - रविवार वैभव या नाटकाचे प्रयोग करत आहे . गेल्या तीन वर्षांपासून माझे सगळे शनिवार - रविवार मी या नाटकासाठी दिले आहेत , असं सांगणारा वैभव आता या नाटकाच्या तिसऱ्या भागातूनही प्रेक्षकांसमोर येणार आहे . ‘युगांत’ असे या तिसऱ्या नाटकाचे नाव असून १ ऑक्टोबरला प्रभादेवीच्या रवींद्र नाटय़मंदिर येथे याचा शुभारंभ होणार आहे . सलग नऊ तासांच्या या त्रिनाटय़धारेचे केवळ ११ प्रयोग होणार आहेत . साईबाबांचे अनेक अनुयायी आहेत . ‘श्रद्धा आणि सबुरी’ म्हणजे विश्वास आणि धैर्य हा त्यांचा संदेश आजच्या काळात देखील खूप सुसंगत आहे . भारतीय टेलीव्हिजनवर ज्या प्रकारे ‘मेरे साई’ प्रस्तुत होणार आहे , ते पाहून त्यांचे लाखो अनुयायी नक्कीच आनंदित होतील , याची मला खात्री आहे . – आशीष गोळवलकर , सर्जनशील दिग्दर्शक , सोनी एन्टरटेन्मेंट टेलिव्हिजन सोनी टीव्हीने ही मालिका आमच्याकडे सोपविली ही बाब आमच्यासाठी खूप आनंदाची व अभिमानाची आहे . एका असामान्य व्यक्तीच्या या असामान्य कथेला आम्ही पूर्णपणे न्याय देऊ . आमच्यासाठी हे एक मोठे आव्हान नव्हे तर एक मोठी जबाबदारी आहे , असे मी मानतो . साईबाबांच्या लाखो भक्तांच्या अपेक्षा पूर्ण करण्यासाठी प्रयत्नांची पराकाष्ठा करू . – नितीन वैद्य , निर्माता साईबाबांच्या शताब्दी पुण्यतिथी वर्षांनिमित्ताने सोनी एन्टरटेन्मेंट टेलिव्हिजनवर सुरू होत असलेल्या ‘मेरे साई’ या मालिकेमुळे आमचा आनंद गगनात मावत नाही आहे . या मालिकेमुळे साईबाबांचे विचार सर्वदूर पोहोचतील . – सुरेश हावरे , अध्यक्ष - श्री साईबाबा संस्थान ट्रस्ट


अवघ्या चार नाटकांना घेऊन का होईना पार पडलेल्या २८ व्या महाराष्ट्र राज्य मराठी व्यावसायिक नाट्य स्पध्रेत ‘डोन्ट वरी बी हॅप्पी’ या नाटकावर विजयाचे शिक्कामोर्तब झाले आहे . नाटय़स्पर्धेच्या अंतिम फेरीत ‘सोनल प्रॉडक्शन’ निर्मित या नाटकाला प्रथम क्रमांक मिळाला असून त्याला ५ लाख रुपयांचा पुरस्कार जाहीर झाला असल्याची घोषणा सांस्कृतिक कार्यसंचालनालयाने केली आहे . ‘जिगिषा’ आणि ‘अष्टविनायक’ची निर्मिती असलेले ‘वाडा चिरेबंदी’ द्वितीय क्रमांकाचे तर ‘अष्टविनायक’चीच निर्मिती असलेले ‘श्री बाई समर्थ’ हे नाटक तिसऱ्या क्रमांकाचे मानकरी ठरले आहे . राज्य मराठी व्यावसायिक नाटय़स्पर्धेची नियमावली ऐनवेळी बदलून त्यात गेल्यावर्षीच्या स्पर्धेतील नाटकांनाही प्रवेश देण्यात आल्याने स्पर्धेत सहभागी झालेले नाटय़निर्माते आणि सांस्कृतिक कार्यसंचालनाय यांच्यात वादाला तोंड फु टले होते . स्पर्धेत असलेल्या दहा नाटकांपैकी सहा नाटकांनी काढता पाय घेतला होता . त्यामुळे उर्वरित चार नाटकांवरच यंदाची स्पर्धा घेण्यात आली . २ ते ११ मे या कालावधीत प्रबोधनकार ठाकरे नाटय़गृहात ही स्पर्धा पार पडली . यंदाच्या स्पर्धेत ‘डोन्ट वरी बी हॅप्पी’ या नाटकाने प्रथम क्रमांकासह सर्वाधिक पुरस्कार पटकावले असून त्यापाठोपाठ ‘वाडा चिरेबंदी’नेही अनेक पुरस्कारांवर नाव कोरले आहे . सवरेत्कृष्ट दिग्दर्शनासाठी प्रथम क्रमांकाचे पारितोषिक दिग्दर्शक चंद्रकांत कुलकर्णी ( वाडा चिरेबंदी ) , द्वितीय क्रमांकाचे पारितोषिक अद्वैत दादरकर ( डोण्ट वरी बी हॅपी ) तर तिसऱ्या क्रमाकांचे पारितोषिक राजेश देशपांडे ( श्री बाई समर्थ ) यांना जाहीर झाले आहे . उत्कृष्ट अभिनेते म्हणून किरण माने ( परफेक्ट मिसमॅच ) , उमेश कामत ( डोण्ट वरी बी हॅपी ) , वैभव मांगले ( वाडा चिरेबंदी ) , अरुण नलावडे ( श्री बाई समर्थ ) , समीर चौघुले ( श्री बाई समर्थ ) यांना रौप्य पुरस्काराने गौरवण्यात येणार असून उत्कृष्ट अभिनेत्रीसाठी अमृता सुभाष ( परफेक्ट मिसमॅच ) , स्पृहा जोशी ( डोण्ट वरी बी हॅपी ) , निवेदिता सराफ ( वाडा चिरेबंदी ) , नेहा जोशी ( वाडा चिरेबंदी ) , निर्मिती सावंत ( श्री बाई समर्थ ) यांनाही रौप्य पुरस्काराने सन्मानित करण्यात येणार आहे . प्रदीप मुळ्ये यांना तिन्ही पुरस्कार या पुरस्कारांचे यावेळचे वैशिष्टय़ म्हणजे नेपथ्यासाठी प्रथम , द्वितीय आणि तृतीय क्रमांकाचे पुरस्कार प्रदीप मुळ्ये यांनाच अनुक्रमे ‘वाडा चिरेबंदी’ , ‘डोण्ट वरी बी हॅपी’ आणि ‘परफेक्ट मिसमॅच’ या नाटकासाठी जाहीर झाले आहेत . अन्य पुरस्कार प्रकाश योजना – प्रथम पारितोषिक – रवि रसिक ( नाटक - वाडा चिरेबंदी ) , द्वितीय पारितोषिक – शीतल तळपदे ( नाटक - परफेक्ट मिसमॅच ) , तृतीय पारितोषिक - अमोघ फडके ( नाटक - डोण्ट वरी बी हॅपी ) संगीत दिग्दर्शन – प्रथम पारितोषिक – आनंद मोडक ( वाडा चिरेबंदी ) , द्वितीय पारितोषिक – साई - पियुष ( डोण्ट वरी बी हॅपी ) , तृतीय पारितोषिक - राहुल रानडे ( परफेक्ट मिसमॅच ) वेशभूषा – प्रथम पारितोषिक – प्रतिमा जोशी ( वाडा चिरेबंदी ) , द्वितीय पारितोषिक – चत्राली डोंगरे ( डोण्ट वरी बी हॅपी ) , तृतीय पारितोषिक – असिता नार्वेकर ( श्री बाई समर्थ ) रंगभूषा – प्रथम पारितोषिक – कृष्णा खेडकर ( श्री बाई समर्थ ) , द्वितीय पारितोषिक – किशोर पिंगळे ( वाडा चिरेबंदी ) , तृतीय पारितोषिक – महेंद्र झगडे ( डोण्ट वरी बी हॅपी ) नाटय़लेखन - प्रथम पारितोषिक – मिहीर राजदा ( डोण्ट वरी बी हॅपी ) , द्वितीय पारितोषिक – हिमांशू स्मार्त ( परफेक्ट मिसमॅच ) तर तृतीय पारितोषिक – राजेश देशपांडे यांना ( श्री बाई समर्थ )


मराठी सिनेरसिकांचा गळ्यातील ताईत असलेला लक्ष्या म्हणजे लक्ष्मीकांत बेर्डे याच्या सोबतच्या पहिल्या चित्रपटातील आठवणींना महेश कोठारे यांनी लोकसत्ता ऑनलाइनच्या व्यासपीठावरुन उजाळा दिला . मराठी प्रेक्षकांच्या लाडक्या अभिनेत्याला पहिल्या चित्रपटासाठी केवळ एक रुपया देऊन साइन केल्याचा किस्सा त्यांनी यावेळी सांगितला . केवळ एक रुपया देऊन त्यांनी लक्ष्याला आपल्या चित्रपटात मुख्य नायकाची भूमिका ऑफर केली होती . एवढेच नाही तर लक्ष्याने देखील माझी ऑफर आनंदाने स्वीकारली , असे ते यावेळी म्हणाले . मराठी चित्रपटसृष्टीतील लक्ष्या सोबतच्या पहिल्या चित्रपटाबद्दल बोलताना महेश कोठारे म्हणाले की , आत्माराम भेंडे आणि बबन प्रभू यांच्या ‘झोपी गेलेला जागा झाला’ या नाटकात माझे आई - वडील दोघंही काम करत होते . माझी आई या नाटकामध्ये मुख्य नायिकाच्या भूमिकेत होती . तर वडील एका सावंत नावाच्या सीआयडी अधिकाऱ्याची भूमिका साकरत होते . बबन प्रभूंच्या निधनानंतर आत्माराम यांनी त्यांच्या स्मरणार्थ नव्याने नाटक करायचे ठरविले . या नव्याने आलेल्या नाटकात बबन प्रभूंची भूमिका त्यावेळी लक्ष्मीकांत बेर्डे करत होता . नाटकाची तालीम पाहताना लक्ष्याच्या अभिनयाने मला प्रभावित केले . बबन प्रभूंची भूमिका त्याने तंतोतत साकारली होती . बबन प्रभू यांच्या अभिनयाच्या इतके जवळ त्यावेळी कोणीच गेले नव्हते . यावेळी माझ्या डोक्यात ‘धुमधडाका’ या चित्रपटाचा विषय सुरु होता . मी त्याच क्षणी एक रुपया देऊन लक्ष्याला ‘धुमधडाका’ या चित्रपटासाठी लक्ष्याला साइन करुन घेतले , असे महेश कोठारे म्हणाले . धुमधडाका या चित्रपटामध्ये आशोक सराफ देखील मुख्य भूमिकेत दिसले होते . महेश कोठारे यांच्या लक्ष्मीकांत बेर्डे आणि अशोक सराफ या जोडीसोबतच्या या चित्रपटाने अक्षरशः धुम केल्याचे पाहायला मिळाले होते . यावेळी आदिनाथ आणि लक्ष्मीकांत बेर्डे यांचा मुलगा अभिनय बेर्डेला घेऊन चित्रपट करण्याची इच्छा त्यांनी बोलून दाखवली . महेश कोठारे सध्या कॉमेडीची बुलेट ट्रेनमधून प्रेक्षकांच्या भेटीला आले आहेत . या कार्यक्रमातील प्रत्येक भागात उत्कृष्ट परफॉम करणारी जोडी माझी फेवरेट असते , असे सांगताना त्यांनी प्रसाद आणि संदीप या जोडीला अधिक गुण दिल्याचेही ऐकायला मिळाले . लोकसत्ता फेसबुक लाइव्ह चॅटमध्ये त्यांना व्ही . शांताराम यांचा ‘दो आंखे बारा हाथ’ यासारख्या चित्रपटाचे मराठीमध्ये नव्याने दिग्दर्शन करण्याची इच्छा आहे का ? असा प्रश्न विचारण्यात आला होता . या प्रश्नाला उत्तर देताना व्ही . शांताराम यांच्या जवळ जाण्याची माझी ताकद नाही , असे महेश कोठारे म्हणाले .


बैठक स्थितीतील या आसनामुळे गुडघे बळकट होण्यास मदत होते . गोमुखासन असे या आसनाचे नाव आहे . सुरुवातीला जमिनीवर सुखासनात प्रथम बसावे . नंतर डाव्या मांडीवर उजवी मांडी ठेवण्याचा प्रयत्न करावा . अशा पद्धतीने गायीच्या तोंडाच्या आकाराच्या दुमडलेल्या मांडय़ा एकावर एक ठेवण्याचा प्रयत्न करावा . नंतर डावा हात खालून वर व उजवा हात वरून खाली एकमेकात गुंफून पकडण्याचा प्रयत्न करावा . या स्थितीत श्वसन संथ ठेवावे , जास्तीत जास्त वेळ या स्थितीत राहू असा प्रय़त्न करावा . हे आसन दोन्ही बाजूने करावे . त्यावेळी उजवा हात खालून वर व डावा हात वरून खाली पाठीवर दोन्ही हात पकडण्याचा प्रयत्न करावा . अशा प्रकारे दोन्ही बाजूंनी केलेले गोमुखासन आपल्या हातापायांना चांगलाच व्यायाम देते . हे आसन नियमित केल्याने गुडघ्याचे सर्व आजार दूर होऊ शकतात . या आसनाने अतिरिक्त चरबी घटण्यास मदत होते . तसेच गुडघे , पोटऱ्या मांडय़ा , हातापायांचे स्नायू , दंड यामधील कार्य सुधारायला मदत होते . पहिल्यांदा दोन्ही हात पकडता येत नाही . पण सरावाने ते जमते . या आसनामुळे लैंगिक सुखाचा आनंद द्विगुणित होतो . स्त्रियांचे गर्भाशयाचे विकार बरे होण्यास या आसनाची मदत होते . कंबरेवर वाढलेली चरबी कमी व्हायला मदत होते . स्त्रियांचा बांधा कमनीय राहण्यासाठी या आसनाचा चांगला उपयोग होतो . स्थूल लोकांना आपल्या जाडीमुळे हे आसन करायला त्रास होतो . पण तरीही त्यांनी जमेल तेवढे व जमेल तसे गोमुखासन नियमित करावे . पाय गुडघ्यात दुमडून नितंबाला असा काही लावावा की ज्याने नाभीचे कार्य योग्यप्रकारे चालू रहाते व नाडी शुद्ध होते . आपल्या गुडघ्यांचा आकार पाय दुमडून गुडघे एकमेकांवर ठेवल्यामुळे अगदी गायीच्या तोंडासारखा होतो . वीर्यविकारांना दूर करणारे गोमुखासन हातापायांच्या स्नायूंबरोबरच शरीराची स्नायूसंस्था मजबूत बनवते . मन एकाग्र करायचे असेल तरीही गोमुखासनाचा फायदा होतो . या आसनात जास्तीत जास्त मनामध्ये सावकाश वीस अंक मोजून स्थिर रहाण्याचा प्रयत्न करावा . हळूहळू नियमित सरावाने स्थिरता वाढू लागते . मुळव्याध व मधुमेह असणाऱ्यांनी हे आसन रोज करावे . ज्यांची पोटाची किंवा पाठीची शस्त्रक्रिया झाली आहे किंवा कृत्रिम हाडरोपण प्रक्रिया झाली आहे अशांनी गोमुखासन करू नये . नेहमी तज्ञ योगशिक्षकाच्या मार्गदर्शनाखाली हे आसन करावे . जेवढी स्थिरता वाढेल तेवढे या आसनाचे फायदे अधिक मिळतील . काही वेळा प्रवास करून करून शिणलेल्या हातापायांना एक प्रकारची शक्ती व स्फूर्ती प्रदान करण्यासाठी प्रवासाहून परतल्यावर गोमुखासन करावे . सुजाता गानू - टिकेकर , योगतज्ज्ञ


सध्याच्या तंत्रज्ञानाच्या जगात मोबाइल हाच खरा आपला मित्र . म्हणजे अगदी सकाळी उठायला मदत करतो , आपल्या लोकांशी संपर्क करवून देतो , आवडीचे क्षण संग्रहित करतो , करमणूक करतो , महत्त्वाचे काम करवून देतो किंवा करायला मदत करतो आणि सगळ्यात महत्त्वाचे म्हणजे जगाशी आपल्याला जोडून ठेवतो . असा हा आपला मित्र मात्र बॅटरी कमी असेल तर आपल्यासोबत असून नसल्यासारखा होतो . ही सगळी कामं करताना आपल्याला त्याची इतकी सवय झालेली असते की त्याच्याशिवाय सगळंच अवघड होऊन बसतं ! म्हणून असूस या कंपनीने त्यांच्या आगामी मोबाइल फोनमध्ये जास्तीत जास्त बॅटरी देण्याचा प्रयत्न केला आहे , जेणेकरून तुम्हाला तुमच्या मोबाइलचा अधिक आणि विनाअडथळा उपयोग करता येईल . असूस झेनफोन थ्री एस मॅक्स या मोबाइलमध्ये पाच हजार एमएएचची बॅटरी देण्यात आली आहे . एवढी मोठी बॅटरी असल्यामुळे तुम्ही या मोबाइलचा जास्त वेळ उपयोग करू शकता . कंपनीच्या म्हणण्यानुसार एकदा मोबाइल चार्ज केल्यानंतर तुम्ही दोन ते तीन दिवस मोबाइलचा उपयोग करू शकता . कमी बॅटरी उपलब्ध असताना मोबाइलचा वापर अधिक करता यावा यासाठी मोबाइलमध्ये सुपर सेव्हिंग मोड देण्यात आले आहे . जेव्हा मोबाइलची बॅटरी कमी शिल्लक असेल , अशा वेळी तुम्ही या मोडचा उपयोग करून बॅटरी अधिक काळ टिकवू शकता . हा मोबाइल जलद चार्जिग करत नाही . या ‘झेनफोन थ्री एस मॅक्स’मध्ये ५ . २ इंचांचा एचडी आईपीएस डिस्प्ले देण्यात आला आहे आणि २ . ५ डी ग्लास लावण्यात आली आहे , ज्यामुळे मोबाइल अधिक आकर्षक झाला आहे . मोबाइलच्या पुढील बाजूस सुरक्षेच्या विचार करून फिंगरप्रिंट स्कॅनर देण्यात आला आहे , ज्याचा उपयोग मोबाइल अनलॉक करण्यासाठी तुम्ही करू शकता . यात तुम्ही पाच वेगवेगळे फिंगरप्रिंट ठेवू शकता आणि हा मोबाइल तुमचे िफगरप्रिंट्स ३६० अंशातून ओळखू शकतो . त्यामुळे तुम्ही मोबाइल सरळ किंवा उलटा पकडूनसुद्धा अनलॉक करू शकता . मोबाइलच्या मागील बाजूस १३ मेगापिक्सेलचा कॅमेरा आणि दोन फ्लॅश देण्यात आले आहे , ज्याच्या मदतीने तुमचे फोटो अधिक चांगल्या प्रकारे येतील . तर पुढील बाजूस आठ मेगापिक्सेलचा कॅमेरा देण्यात आला आहे , ज्याचा उपयोग सेल्फी आणि व्हिडीओ कॉलसाठी करू शकता . या कॅमेऱ्याचे वैशिष्टय़ म्हणजे यात झिरो शटर ( फोटो काढल्यावर लगेच तो टिपला जातो ) , एचडीआर ( चांगल्या दर्जाचे फोटो ) आणि कमी प्रकाशातसुद्धा चांगले फोटो येतील . झेनफोन थ्री एस मॅक्समध्ये मीडिआटेकचा एमटी ६७५० हा ऑक्टा कोर प्रोसेसर वापरण्यात आला आहे . हा मोबाइल अॅण्ड्रॉइड सेव्हन या ऑपरेटिंग सिस्टीमवर चालतो . या मोबाइलमध्ये फाइव्ह मॅग्नेट स्पीकर हे एक वैशिष्टय़ वापरण्यात आले आहे , ज्यामुळे मोबाइलमधून चांगल्या प्रकारचा आणि उच्च दर्जाचा आवाज येतो . सध्या बऱ्याचशा मोबाइल कंपन्या त्यांच्या मोबाइलबरोबर इअरफोन देत नाहीत , परंतु या मोबाइलसोबत चांगल्या दर्जाचे इअरफोन देण्यात आले आहेत , ज्यामुळे तुम्ही तुमच्या आवडत्या गाण्यांचा अधिक चांगल्या प्रकारे आनंद घेऊ शकता . तुम्हाला दोन अॅप एकाच वेळी वापरायचे असतील तर या मोबाइलमध्ये तशी सोय देण्यात आली आहे , उदाहरणार्थ जर तुम्ही एखादा व्हिडीओ बघत असत तर त्याचबरोबर तुम्ही तुमचे मेसेजसुद्धा वाचू शकता . झेनफोन थ्री एस मॅक्समध्ये थ्री जीबी रॅम आणि ३२ जीबी मेमरी देण्यात आली आहे . हा मोबाइलमध्ये दोन सिमकार्डची सुविधा देण्यात आली आहे . यात तुम्ही दोन सिमकार्ड किंवा एक सिमकार्ड आणि एक मेमरी कार्ड वापरू शकता , मेमरी कार्डचा वापर करून तुम्ही स्टोरेज टू टीबीपर्यंत वाढवू शकता . कनेक्टिव्हिटीच्या बाबतीत हा मोबाइल फोरजी व्हीओएलटीई , एलटीई , थ्रीजी , टूजीला साहाय्य करतो . यात वायफाय , जीपीएस , ब्लूटूथ , एफएम आहे , शिवाय यात महत्त्वाचे सेन्सर्स देण्यात आले आहे . या मोबाइलचे वजन १७५ ग्रॅम आहे . झेनफोन थ्री एस मॅक्स सोनेरी आणि काळा या दोन रंगांमध्ये तसंच ऑनलाइन उपलब्ध आहे . फायदे चांगली बॅटरी . उत्कृष्ट फिंगरप्रिंट स्कॅनर . उत्तम स्पीकर . तोटे जलद चार्जिग करत नाही . फुल एचडी डिस्प्ले नाही . या किमतीत आणखी चांगले पर्याय उपलब्ध . झेनफोन थ्री एस मॅक्स मोबाइल किंमत : रु . १४ , ९९९ / - निखिल जोशी – response . lokprabha @ expressindia . com सौजन्य – लोकप्रभा


बॉलीवूड जगतातील प्रसिद्ध खलनायक ज्याच्या नावामुळे हिरो आणि हिरोईनच्या बहिणी घरात लपायच्या ते म्हणजे शक्ती कपूर . त्यांची मुलगी श्रद्धा कपूर हिने आपल्या वडिलांच्या पावलावर पाऊल ठेवत चित्रपटसृष्टीची निवड केली . ती एक सुंदर अभिनेत्री आहे . श्रद्धाने तिच्या करियरची सुरुवात २०१० साली आलेल्या ‘३ पत्ती’ या चित्रपटातील एका छोट्याशा भूमिकेने केली होती . त्यानंतर ती ‘लव्ह का दी एन्ड’ या चित्रपटात मुख्य भूमिकेत दिसली . पण , या चित्रपटाने तिला फारशी प्रसिद्धी मिळाली नाही . श्रद्धाचा बॉलीवूड सृष्टीत खरा जम बसला तो ‘आशिकी २’ या चित्रपटाने . आदित्य रॉय कपूर याच्यासह केलेल्या ‘आशिकी २’ चित्रपटाने श्रद्धाला प्रसिद्धीच्या झोतात आणले . या चित्रपटासाठी तिची बरीच प्रशंसा करण्यात आली . या चित्रपटानंतर ती विशाल भारद्वाज याच्या ‘हैदर’ चित्रपटात झळकली . त्यानंतर ‘एक विलेन’ , ‘बागी’ , ‘एबीसीडी २’ या चित्रपटांमध्ये काम करून तिने चित्रपटसृष्टीत तिचे स्थान निर्माण केले . नुकतीच श्रद्धा ही ‘रॉक ऑन २’ या चित्रपटात झळकली होती . यात तिने एका रॉकस्टार सिंगरची भूमिका साकारलेली . तिच्यासोबत या चित्रपटात फरहान अख्तर , अर्जुन रामपाल , पूरब कोहली आणि प्राची देसाई यांच्याही भूमिका होत्या . विशेष म्हणजे , या चित्रपटातील श्रद्धावर चित्रीत करण्यात आलेली सर्व गाणी तिने स्वतः गायली होती . या चित्रपटाव्यतिरीक्तही तिने तिच्या इतर काही चित्रपटांत गाणी म्हटली आहेत . श्रद्धा सांगते की , माझी आईसुद्धा खूप छान गाते . त्यामुळे आम्हा दोघींना जेव्हा कधी वेळ मिळतो तेव्हा आम्ही एकत्र गाणी गातो . श्रद्धाने तिच्या कपड्यांचा एक ब्रॅण्ड सुद्धा लाँच केला आहे . दरम्यान , दिग्दर्शक अपूर्व लाखिया हा ‘हसीना - द क्वीन ऑफ मुंबई’ हा चित्रपट काढत आहे . या चित्रपटात अभिनेत्री श्रद्धा कपूर ही हसीना पारकरची भूमिका साकारत आहे . दक्षिण मुंबईतील दाऊदची बेनामी मालमत्ता सांभाळणाऱ्या हसीना हिचा ‘दाऊदची बहीण’ म्हणून दबदबा होता़ . याव्यतिरीक्त , श्रद्धा लवकरच ‘ओके जानू’ या आगामी चित्रपटात झळकणार आहे . यात ती अभिनेता आदित्य रॉय कपूरसह दिसेल . हा चित्रपट पुढील वर्षी १३ जानेवारीला प्रदर्शित होईल . काही दिवसांपूर्वीच ‘ओके जानू’ चित्रपटातील श्रद्धा आणि आदित्यचा फोटो व्हायरल झाला होता . या फोटोत हे दोन्ही कलाकार जवळपास एकमेकांचे चुंबन घेताना दिसले . हा चित्रपट मणीरत्नमच्या ‘ओके कनमानी’चा रिमेक असून ही एक प्रेमकथा आहे .


सकाळी १० वाजताची विरार - चर्चगेट लोकल . नेहमीप्रमाणे लोकल खच्चून भरलेली . बोरिवली स्थानकावर येतानाच बोरिवलीकरांचे आत घुसण्यासाठीचे सर्वोतोपरि प्रयत्न . ‘बोरिवलीसाठी एवढ्या ट्रेन असतानाही यांना विरारच्या ट्रेनमध्ये का चढायचं असतं…’ , ‘यांना तर चढायची शिस्त ही नाही’ असे निरर्थक टोमणे लगावण्यात वसई - विरारकरांचा हात कोणीच पकडू शकत नाही . तर दुसरीकडे बोरिवलीकरही काही कमी नाहीत . ट्रेन तुमच्या नावावर आहे का ? आमच्या बोरिवली ट्रेनमध्ये आगाऊपणे चढता त्याचं काय ? आम्ही तुम्हाला गावी राहायला सांगितलं का ? असे टोमणे त्यांच्याकडूनही येतातच . विरार लोकलने प्रवास करणाऱ्या कोणत्याही विरार - बोरिवलीकरांचा प्रवास या भांडणांशिवाय अपूर्णच आहे . ट्रेन या दोघांचीही नसून सरकारची आहे हे त्यांना कधी कळणार देव जाणो . . शाब्दिक भांडणांमध्ये काही वेळा खालच्या पातळीवर येऊन महिला भांडण करतात . त्यांचं हे भांडणं ऐकून खरचं यातील एकीलाही आपण कोणत्या भाषेत भांडत आहोत याची जाणिव नाहीये का ? जनाची नाही पण किमान मनाची लाज तरी बाळगावी असा विचार इतर महिलांच्या मनात नक्कीच येतो . पण दुसऱ्या दिवशी त्यांच्यामधीलच एक त्या वादाचा एक भाग झालेली असते . विरार - चर्चगेट लोकलमधील असाच एक दिवस होता . विरारच्या गाडीत काही अलिखित स्वयंघोषीत नियम असतात बोरिवलीआधी चढलेल्या बायकांना आधी बसायला द्यायचे त्यानंतर जर जागा मिळाली तर बोरिवलीच्या महिलांनी बसायचे . असे केले नाही तर तुम्ही अक्षम्य गुन्हा केला आहे ज्याची शिक्षा तिथे उपस्थित महिलाच करतात . एकदा अशीच एक ५० शी पार महिला जागा मिळाली आणि बसली आणि तिच्यावर डब्यातील चार ते पाच बायकांनी हल्ला केला . शाब्दिक वादापर्यंत सारं काही ठिक होतं . पण नंतर त्या चार पाच महिलांनी त्या ५० पार महिलेला मारायला सुरूवात केली . ती त्या जागी बसलीच कशी हा राग त्यांच्यात एवढा होता की शेवटी त्या महिलेचा चष्मा मोडला आणि ओढणीने तिचा गळा दाबत होते . शेवटी काही सुशिक्षित महिला मध्ये पडल्या आणि त्यांनी हा वाद थांबवण्याचा वरवरचा प्रयत्न केला . पण एखादीच्या जीवापेक्षा ती सीट महत्त्वाची असल्यामुळे त्यांच्यापैकी एकही महिला त्यांना मारण्याचे सोडत नव्हती . अखेर अंधेरी स्टेशन आले आणि त्या अर्धमेल्या झालेल्या बाईला खाली उतरवण्यात आले . त्या महिलांमध्ये २० ते २२ वर्ष असलेली एक मुलगीही होती . त्या महिलेला पोलिसांनी खाली उतरवल्यानंतर अचानक त्या मुलीला उपरती झाली की ‘आपण तिला मारतानाचा व्हिडिओ काढायला हवा होता . मस्त व्हायरल झाला असता…’आपण कोणत्या गोष्टीबाबत काय बोलतो याची जाणीवही त्या २० वर्षांच्या मुलीला नव्हती . आपली मनं दुसऱ्यांसाठी एवढी बोथट झाली आहेत का हाच प्रश्न यातून उपस्थित केला जातो . बाईच बाईसाठी उभी राहत नसेल तर पुरुषांकडून ती अपेक्षा का करावी ? लोकल ट्रेनमधला हा तर एक प्रसंग झाला असे असंख्य प्रसंग दररोज ट्रेनमध्ये घडत असतात आणि अनेकजण बघ्याची भूमिका बजावत असतात . ट्रेनचा काही तासांचा प्रवास जर महिला एकमेकांना सहन करु शकत नाहीत तर घर , ऑफिसमधले एकमेकींसोबतचे नाते कसे दृढ होणार ? स्त्रीयांचे एकमेकांतील नातेसंबंध पाहिल्यास असे दिसून येते की , सासू - सून , नणंद - भावजय , जावा - जावा यांच्यात फारसे पटत नाही . ही नाती इतर नात्यांपेक्षा भांडणांमुळे आणि मतभेदांमुळे बदनाम झाली आहेत . चुकून एखाद्या सासू - सुनेचे चांगले नाते असले तरी ते कुटुंबातील इतर महिला सदस्यांना पटत नाही आणि मग त्यांच्या कुटुंबात कुरघोडी करायला सुरूवात करतात . एखादी भावजय आणि नणंद चांगल्या मैत्रिणी का होऊ शकत नाहीत ? पण नात्यात एकीची दुसरीकडून काही ना काही अपेक्षा असते जी पूर्ण झाली नाही की वादाची ठिंणगी पडते . त्यात महिलांना स्वतःहून दुसरी महिला वरचढ झालेली पाहवत नाही . त्यांच्यात एखादी स्वावलंबी मुलगी डोकं वर काढू लागली की इतर महिला समाजाला ते पटत नाही . मग समस्त महिला समाज एकवटून त्या स्वावलंबी महिलेला खाली पाडण्याचा प्रयत्न करत असतात . असे का याचा विचार केल्यास तो मुलीच्या जन्मापासून होतो . वंशाला दिवा हवा ही जशी पुरुषाची इच्छा असते त्याहून जास्त इच्छा ही महिलेची असते . म्हातारपणी मुलगी नाही तर मुलगाच सांभाळणार असे तिला वाटत असते . अगदी मुलाच्या लग्नावेळीही आपल्या घरी येणारी मुलगी ही सून नसून कामांना हातभार लावणारी व्यक्ती आहे असेच तिच्याकडे पाहिले जाते . सुनेकडे मुलगाच हवा याचा अट्टहास करणारी सासू , मुलींच्या भ्रुण हत्या करा असा सल्ला देणाऱ्या महिला डॉक्टर , मुलगी आहे हे कळल्यावर अबॉर्शन करणारी निर्दयी आई या सगळ्यांकडे पाहिले की याचे उत्तर मिळतं . आपण आपल्यातल्याच असुरक्षिततेमुळे दुसऱ्या स्त्रीला कमी लेखतो किंवा ती आपल्याहून वर - चढ होणार नाही या प्रयत्नात असतो . पण आता एकमेकींविरोधात नाही तर एकमेकींसाठी उभं राहायची वेळ आहे . एखादी सीट गेलीच तर काय फरक पडतो… त्याचप्रमाणे नात्यातल्या तिची चूक समजून घेतली तर काय फरक पडतो . . तिच्या चुकीकडे कानाडोळा केल्याने नातं अजून घट्ट होणार असेल तर फायदाच आहे ना . . सासू - सूना जर आई - मुलगी झाल्या आणि नणंद - भावजय जर सख्या मैत्रिणी झाल्या तर तुमच्याच नात्याचे उदाहरण इतर समाज देईल यात काही शंका नाही . भांडण होणार नाही असे बोलणे अतीशयोक्ती ठरेल पण कोणत्या पातळीला जाऊन भांडतोय याचा तर आपण नक्कीच विचार करु शकतो ना ? आपल्यातला इगो महत्त्वाचा आहे का ती जास्त महत्त्वाची आहे याचा विचार प्रत्येकीनेच करावा… मधुरा नेरुरकर madhura . nerurkar @ loksatta . com


रिलायन्स जिओला टक्कर देण्यासाठी आयडीयाने आपला नवीन प्लॅन लाँच केला आहे . आयडीयाच्या प्रीपेड यूजर्ससाठी इंटरनेटचा हा प्लॅन म्हणजे खऱ्या अर्थाने धमाका असेल . यूजर्सला ८४ दिवसांसाठी १२६ जीबी डेटा मिळणार आहे , तोही ६९७ रुपयांमध्ये . आयडीया यूजर्सना ८४ दिवस रोज १ . ५ जीबी डेटा वापरता येणार आहे . याशिवाय यामध्ये लोकल - एसटीडी अनलिमिटेड कॉलिंगही असणार आहे . ‘एनडीटीव्ही’ने दिलेल्या वृत्तानुसार , या नव्या इंटरनेट प्लॅनमुळे ग्राहक नक्कीच खूश होतील . रिलायन्स जिओने मोबाईल यूजर्सना धमाकेदार ऑफर्स देऊन आकर्षित केले . काही दिवसातच कंपनीने आपला मोबाईल फोनही बाजारात दाखल होणार असल्याचं जाहीर केलं आणि त्याचं बुकींगही सुरु झालं . कंपनीच्या मोबाईल मार्केटमधील आक्रमक पवित्र्यामुळे इतर टेलिकॉम कंपन्यांचे मात्र धाबे दणाणले . यामुळे त्यांनी नवीन मोबाईलची मॉडेल तर लाँच करण्याच्या घोषणा केल्याच पण जिओच्या कार्डमुळे इतर कंपन्यांनीही आपले स्वस्तातील प्लॅन्स घोषित करण्यास सुरुवात केली . गुगलचे ‘तेज’ पेमेंट अॅप लवकरच तुमच्या मोबाईलमध्ये ! एअरटेल आणि जिओनेही याआधीच आपले ८४ दिवसांसाठीचे प्लॅन लाँच केले आहेत . ज्यामध्ये यूजर्सला दररोज १ जीबी डेटा वापरता येणार असून या प्लॅन्सची किंमत ३९९ रुपये इतकी आहे . त्यामुळे या दोन्ही कंपन्यांच्या तुलनेत आयडीयाचा प्लॅन काही प्रमाणात महाग असल्याचेही बोलले जात आहे . याशिवाय जिओतर्फे ग्राहकांना ३९९ , ३४९ असे इंटरनेट प्लॅन आणि कॉलिंग तसेच मेसेजिंगसाठीही इतर अनेक प्लॅन्स देण्यात आले आहेत .


टेलिव्हिजन अभिनेत्री अंकिता लोखंडे आणि अभिनेता सुशांत सिंग राजपूत यांचा ब्रेकअप झाल्यानंतर या जोडीने आपआपल्या करिअरकडे लक्ष केंद्रित केल्याचं पाहायला मिळालं . विभक्त झाल्यानंतर या दोघांनीही एकमेकांपासून दूर राहणं पसंत केलं . मात्र ही जोडी पुन्हा एकदा प्रेक्षकांच्या भेटीला यावी अशी इच्छा त्यांच्या चाहत्यांची होती . याच इच्छेखातर ही जोडी पुन्हा एकदा प्रेक्षकांचं मनोरंजन करण्यास सज्ज झाल्याचं समोर येतं आहे . छोट्या पडद्यापासून करिअरची सुरुवात करणारा सुशांत सध्या बॉलिवूडमधील लोकप्रिय अभिनेता म्हणून ओळखला जात आहे . तर अंकितादेखील ‘मणिकर्णिका’ या चित्रपटातून बॉलिवूडमध्ये पदार्पण करण्यास सज्ज झाली आहे . विशेष म्हणजे ही जोडी पुन्हा एकदा ‘पवित्र रिश्ता’ या मालिकेतून प्रेक्षकांच्या भेटीला येणार आहे . झी टीव्ही या वाहिनीवरील ‘जोधा अकबर’ आणि ‘पवित्र रिश्ता’ या मालिका पुन्हा एकदा ऑनएअर दाखविल्या जाणार आहेत . या मालिकांनी निरोप घेतल्यानंतर त्या पुन्हा दाखविल्या जाव्यात अशी इच्छा प्रेक्षकांची होती . त्यामुळे या मालिका पुन्हा दाखविल्या जाणार आहेत . ३ सप्टेंबरपासून सोमवार ते शुक्रवार या दिवशी संध्याकाळी ४ आणि ५ या वेळामध्ये त्या प्रसारित होतील , असं झी टीव्हीकडून सांगण्यात आलं आहे . दरम्यान , झी टीव्हीने इन्स्टाग्रामवर या विषयी पोस्ट केली असून प्रेक्षकांच्या आग्रहाखातर ही मालिका पुन्हा एकदा सुरु करत असल्याचं म्हटलं आहे . २००९ साली सुरु झालेल्या ‘पवित्र रिश्ता’ या मालिकेने प्रेक्षकांच्या मनावर वर्चस्व निर्माण केलं होतं . तर ‘जोधा अकबर’ या मालिकेनेही प्रेक्षकांच्या नजरा खिळवून ठेवल्या होत्या .


भारताच्या समीर वर्माने स्विस खुल्या बॅडमिंटन स्पर्धेत पुरुष एकेरीचे जेतेपद नावावर केले . २०१७ मध्ये सय्यद मोदी आंतरराष्ट्रीय स्पर्धेत जेतेपद पटकावणाऱ्या समीरने स्विस स्पर्धेच्या अंतिम लढतीत डेन्मार्कच्या जॅन ओ जॉर्गन्सेनवर २१ - १५ , २१ - १३ असा सरळ गेमवर विजय मिळवला . ३६ मिनिटांच्या या लढतीत समीरचे निर्विवाद वर्चस्व गाजवले . पहिल्या गेममध्ये सुरुवातीला थोडासा संयमी खेळ करणाऱ्या समीरने प्रतिस्पर्धी खेळाडूला गाफील ठेवताना ११ - ७ अशी आघाडी घेतली . मात्र जॉर्गन्सेनने ही पिछाडी १० - १२ अशी कमी केली ; परंतु समीरने सलग पाच गुणांसह पुन्हा १७ - १० अशी आघाडी घेतली . त्यानंतर समीरने अगदी सहजपणे हा गेम जिंकला . पहिला गेम जिंकण्यासाठी त्याला १७ मिनिटे संघर्ष करावा लागला . दुसऱ्या गेममध्ये पहिल्या दहा गुणांपर्यंत दोन्ही खेळाडूंमध्ये कडवी स्पर्धा पाहायला मिळाली . समीरने दमदार क्रॉस कोर्ट स्मॅश लगावताना ११ - ६ अशी आघाडी घेतली . दोन्ही खेळाडूंमध्ये चुरशीची रॅली पाहायला मिळाली , परंतु प्रत्येक वेळी समीर वरचढ ठरला . त्याने हाही गेम २१ - १३ असा जिंकून जेतेपद नावावर केले . या हंगामातील त्याचे हे पहिलेच जेतेपद असून किदम्बी श्रीकांत ( २०१५ ) आणि एच . एस . प्रणॉय ( २०१६ ) यांच्यानंतर ही स्पर्धा जिंकणारा तो तिसरा भारतीय पुरुष खेळाडू ठरला आहे . महिलांमध्ये सायना नेहवालने २०११ आणि २०१२ मध्ये स्विस खुली स्पर्धा जिंकण्याचा पराक्रम केला आहे .


नियमित आहारामध्ये बदामांचा समावेश केल्यास हृदय आणि रक्तवाहिन्यांचा धोका कमी होण्यास मदत होते , असे नुकत्याच करण्यात आलेल्या संशोधनात आढळून आले आहे . युरोपियन नागरिकांच्या तुलनेत भारतातील हृदयरुग्णांमध्ये दिवसेंदिवस मोठय़ा प्रमाणात वाढ होत आहे , असेही या संशोधनात आढळले आहे . पोषणआहार आणि हृदयरोगासंबंधातील भारतीय तज्ज्ञांनी केलेले हे संशोधन ‘न्यूट्रिएन्ट्स’ या मासिकात नुकतेच प्रसिद्ध झाले आहे . दैनंदिन आहारात बदामांचा समावेश केल्याने भारतीयांमधील हृदयरोगासाठी कारणीभूत असलेल्या डिस्लेपिडीमियाचे प्रमाण घटण्यास मदत होते . डिस्लेपिडीमिया हे एलडीएल कोलेस्टेरॉल आणि ट्रायग्लायसेराईड यांचे अतिप्रमाण आणि एचडीएल कोलेस्टेरॉलचे कमी प्रमाण असलेला घटक आहे . नियमित आहारामध्ये ४५ ग्रॅम बदामांचा समावेश केल्यास त्यामुळे डिस्लेपिडीमिया कमी करण्यास मदत होते , असे या संशोधनाचे प्रमुख सौमिक कलिता यांनी सांगितले . हानीकारक एलडीएल कोलेस्टेरॉल कमी करण्यासाठी विशिष्ट आहार ठरविला जातो . या आहारामुळे लाभदायी एचडीएल कोलेस्टेरॉलही कमी होते . मात्र , बदाम सेवनाने लाभदायी कोलेस्टेरॉलची हानी होत नाही , असे कलिता यांनी सांगितले . १ , ६९७ मासिकांनी हृदयासाठी बदाम सेवन कितपत लाभदायी आहे , याचे विश्लेषण केले आहे . या संशोधनात आहारात बदामाचा समावेश केलेल्या भारतीयांचाही अभ्यास मांडण्यात आला आहे . त्याचप्रमाणे आहारात बदामाचा समावेश केल्याने हृदयरोगापासून दूर राहण्यास कशा प्रकारे मदत होते , असेही त्यात मांडण्यात आले आहे . भारतामध्ये हृदयविकारामुळे २८ टक्के मृत्यू होतात . त्यामुळेच इतर आजारांपेक्षा हृदयरोगाचा धोका अधिक आहे . एलडीएल कोलेस्टेरॉलमुळे भारतीयांना हृदयरोगाचा धोका इतरांपेक्षा अधिक असल्याचे कलिता यांनी सांगितले .


डॉ . लहानेंवरील चित्रपटातील गाणे नवी मुंबई : प्रसिद्ध नेत्रतज्ज्ञ डॉ . तात्याराव लहाने यांच्या जीवनावर आधारीत चित्रपटाच्या माध्यमातून मराठी चित्रपटात पहिल्यांदाच " रिले सिंगिंग ' चा प्रयोग केला जात आहे . या प्रयोगाचा जागतिक विक्रम करून त्याची गिनेस बुकमध्ये नोंद करण्याची तयारी सुरू आहे . भारतीय चित्रपटसृष्टीत रिले सिंगिंगची ही पहिलीच वेळ आहे . सध्या " रिले सिंगिंग ' साठी राज्यभरात फेब्रुवारीअखेरपर्यंत ऑडिशन्स सुरू आहेत . त्याला कलाकारांचा उत्स्फूर्त प्रतिसाद मिळाला असून , आतापर्यंत 500 जणांनी ऑडिशन्स दिल्या आहेत . या ऑडिशन्सच्या माध्यमातून 300 गायकांची निवड केली जाणार आहे . वाशी येथे नुकत्याच झालेल्या पत्रकार परिषदेत ही माहिती देण्यात आली . या वेळी प्रसिद्ध गायिका साधना सरगम , चित्रपटाचे निर्माता - दिग्दर्शक विराग वानखेडे उपस्थित होते . " डॉ . तात्याराव लहाने , अंगार पावर इज विदिन ' या मराठी चित्रपटातील " काळोखाला भेदून टाकू , जीवनाला उजळून टाकू ' या गाण्यावर आधारीत रिले सिंगिंग होणार आहे . 108 शब्दांचे गाणे एकाच वेळी 300 गायकांकडून गायले जाईल . विराग यांनी गीत शब्दबद्ध केले असून , गायिका साधना सरगम व विराग वानखेडे यांनी गायले आहे . रिले सिंगिंगमध्ये एकापेक्षा अधिक गायक एकत्र येत एकाच सूर व लयीमध्ये एक एक शब्द गातात . यापूर्वी 2006 मध्ये इंग्लंडमधील जॉन बेल स्कूलमध्ये 288 विद्यार्थ्यांनी एकत्र येत रिले सिंगिंग केले होते . तो जागतिक विक्रम म्हणून नोंदविण्यात आला आहे . आता प्रथमच भारतीय चित्रपटामध्ये हा प्रयोग होणार आहे .


सुपरस्टार रजनीकांत यांचा बहुप्रतिक्षित आणि बहुचर्चित ‘काला’ Kaala हा चित्रपट प्रदर्शनासाठी सज्ज झाला आहे . ७ जून रोजी जगभरात हा चित्रपट प्रदर्शित होणार आहे आणि त्यापूर्वीच ‘काला’ने तब्बल २३० कोटी रुपयांची कमाई केली आहे . धक्का बसला ना तुम्हाला ? प्रदर्शनापूर्वीच इतकी मोठी कमाई कशी ? तर सिनेप्रक्षेपणाचे आणि म्युझिक राइट्स विकून ‘काला’ने सुमारे २०० कोटींहून अधिक गल्ला जमवला आहे . कर्नाटक राज्याची कमाई यात समाविष्ट करण्यात आली नाही कारण तिथे या चित्रपटाच्या प्रदर्शनावर अद्याप प्रश्नचिन्ह आहे . कर्नाटक सोडता तामिळनाडूमध्ये ७० कोटी रुपये , आंध्रप्रदेश आणि निजाममध्ये ३३ कोटी रुपये , केरळात १० तर उर्वरीत देशात ७ कोटी रुपयांसाठी हे राइट्स विकले गेले . तर देशाबाहेर ४५ कोटी रुपयांना प्रक्षेपण राइट्स विकण्यात आले . अशाप्रकारे कर्नाटक वगळता एकूण १५५ कोटी रुपयांची कमाई झाली . याशिवाय म्युझिक राइट्सचे ७५ कोटी रुपये असल्याने एकूण कमाई सुमारे २३० कोटी रुपये इतकी झाली . Narendra Modi biopic : मोदी नव्हे तर परेश रावल देणार ‘मित्रोsss’ची हाक जर कर्नाटकमध्ये हा चित्रपट प्रदर्शित झाला तर सुमारे ३०० कोटी रुपयांपर्यंत ही कमाई जाऊ शकते असा अंदाज आहे . त्यामुळे प्रदर्शनापूर्वीच या चित्रपटाने रेकॉर्डब्रेक कमाई केली आहे असं म्हणायला हरकत नाही . रजनीकांत यांची दाक्षिणात्य राज्यांमधली क्रेझ तर साऱ्यांनाच माहित आहे . पा रंजीत दिग्दर्शित या सिनेमाची निर्मिती धनुषने केली आहे . सिनेमात रजनीकांत यांची मध्यवर्ती भूमिका आहे . यात रजनीकांत आणि नाना पाटेकर यांच्यातली जुगलबंदी पाहण्यासारखी असेल यात काही शंका नाही .


सचिन तेंडुलकरला वाढदिवसाच्या शुभेच्छा देताना भारतीय संघाचा कप्तान विराट कोहलीनं तूच खरा रीयल मास्टर ब्लास्टर असल्याचे कौतुकाचे व आदराचे उद्गार काढले आहेत . मंगळवारी सचिननं वयाची पंचेचाळिशी पार केली आहे . त्याच्यावर शुभेच्छांचा वर्षाव होत असून सचिनचा चाहता असलेला व सध्याचा जगातला सगळ्यात उत्कृष्ट फलंदाज म्हणून गौरवला जात असलेल्या विराटनंही ट्विटरच्या माध्यमातून सचिनला शुभेच्छा दिल्या आहेत . सचिन तेंडुलकरचे विक्रम कुणी मोडू शकेल का या प्रश्नाचं उत्तर अनेकजण विराट कोहली असं देतात . कोहलीनं आत्ताच एकदिवसीय सामन्यात 35 शतकं झळकावली असून सचिनचा 49 शतकांचा विक्रम तो मागे टाकण्याची शक्यता आहे . जर कोहलीनं माझा विक्रम मोडला तर मी त्याला शँपेनच्या बाटल्या पाठवणार नाही , तर आपण स्वतः शँपेनची बाटली घेऊन विराटच्या भेटीला जाऊ आणि तो विक्रम साजरा करू असं सचिननं म्हटलं होतं . लहानपणापासून सचिन हे दैवत असलेल्या विराटनं म्हटलंय की मी सचिनची फलंदाजी बघत बघत माझं क्रिकेट मधलं करीअर घडलंय . विराट 2008 मध्ये भारतीय संघाच्या ड्रेसिंग रुममध्ये दाखल झाला . त्यानंतर सचिन हळूहळू निवृत्तीकडे झुकायला लागला , परंतु विराट व सचिनमध्ये चांगले संबंध तयार झाले आणि दोघेही एकमेकांचे प्रशंसक बनले आहेत . माझ्यावर सचिनचा प्रचंड प्रभाव असून जसा मी घडतोय तसा तो प्रभाव जास्त जाणवत असल्याचंही विराटनं म्हटलं आहे . इंग्लंडमध्ये 2014च्या दौऱ्यात विराटला अपयशाचा सामना करावा लागला होता . त्यावेळी तो सल्ल्यासाठी सचिनला भेटला आणि त्यानंतर पुन्हा जोशानं क्रिकेट खेळायला लागला . त्यानंतरच्या ऑस्ट्रेलियाच्या दौऱ्यात विराटनं चार कसोटी सामन्यांमध्ये चार शतकं झळकावली आणि तेव्हापासून त्यानं मागं वळून बघितलेलं नाही .


पिंकमधली अन्यायाविरुद्ध आवाज उठवणारी मिनल ते नाम शबानामधली रफ ऍण्ड टफ गुप्तहेर शबाना या एकूणच प्रवासाबद्दल आणि तिच्या नाम शाबाना या आगामी चित्रपटाबद्दल तापसी पन्नूशी मारलेल्या गप्पा दिल्ली ते मुंबई चित्रपटसृष्टीत येण्याचा अजिबात विचार नव्हता . लहान असताना मी फारसे चित्रपटही पाहत नव्हते . अभ्यासात मी हुशार होते आणि तितकीच विविध खेळांमध्ये . लहानपणापासूनच मी बिनधास्त स्वभावाची . ऍथलेटिक्सबरोबरच अन्य खेळांची मला खूप आवड . मस्ती तर मी खूप करायचे . इतकी , की अनेकदा त्याबद्दल शिक्षाही मिळाली आहे . खेळाची मला खूप आवड होती , पण घरच्या मंडळींनी कधी ओरड केली नाही म्हणजे अभ्यासच कर . . . जास्त खेळू नकोस . . . असं काही बजावलं नाही . कारण त्यांना माहीत होतं , की ही खेळाकडे जास्त लक्ष देत असली , तरी अभ्यासही तेवढाच करणार आहे . शाळेत असताना स्कूलची हेड गर्ल , स्टुडंट ऑफ द ईयर मी राहिलेले आहे . जेव्हा मी मॉडेलिंगला सुरुवात केली , तेव्हा माझ्या वडिलांना असं वाटलं , की आता ही शिक्षण अर्धवट सोडणार , परंतु तसं काही मी केलं नाही . मी मॉडेलिंग सुरू केलं तेव्हा एकूणच माझा स्वभाव पाहून कित्येकांनी चित्रपटसृष्टीत प्रयत्न कर , असा मला सल्ला दिला , पण मला एमबीए करायचं होतं . मॉडेलिंग करीत असताना चित्रपटसृष्टीत कशी आले आणि आज या इंडस्ट्रीचा कधी एक भाग झाले कळलंच नाही . ऍक्टिंग आणि डान्स मी वयाच्या सहाव्या वर्षापासून डान्स करतेय . आठ वर्षे कथ्थक शिकले आहे . प्रसिद्ध नृत्यदिग्दर्शक शामक दावर यांच्या इन्स्टिट्यूटमधून डान्सही शिकलेले आहे ; मात्र मला ऍक्टिंग काही येत नव्हती . ऍक्टिंग मी निरीक्षणाने शिकले . साऊथमध्ये काम करीत असताना बरंच काही शिकायला मिळालं . माझ्या सहकलाकारांकडून मी बरेच काही शिकले . गॉडफादरची आवश्यकता गॉडफादर असला काय आणि नसला काय . . . काहीही फरक पडत नाही . तुमच्यामध्ये टॅलेंट असणं आवश्यक आहे . मी या इंडस्ट्रीत कुणाच्या ओळखीने किंवा वशिल्याने आलेले नाही . माझ्या टॅलेंटवर मला कामं मिळत गेली . तरीही समजा गॉडफादर असला , तर काही गोष्टी सहज उपलब्ध होतात . मी कधीच कोणत्याही चित्रपटासाठी ऑडिशन्स दिली नाही . कारण मी ऑडिशन्स दिली , की हमखास त्यामध्ये नापास झालीच म्हणून समजा . " पिंक ' साठीही माझी ऑडिशन्स झाली नाही . ऑडिशन्स झाली असती , तर कदाचित माझी निवड झालीच नसती . करिअरमधील टर्निंग पॉइंट " पिंक ' हा चित्रपट माझ्या करिअरमधील महत्त्वाचा टप्पा आहे . आता लोक मला चांगल्या अभिनेत्रीचा मान देतात . खरं तर तत्पूर्वी मी काही साऊथमध्ये चित्रपट केले खरे , परंतु तिथे कुणी त्याची खास दखल घेतली नाही . " पिंक ' केला आणि सगळ्याच गोष्टींचा कायापालट झाला , परंतु एक सांगू इच्छिते , की मी आहे तश्शीच आहे . माझ्या स्वभावात किंवा वागण्यात काही फरक पडलेला नाही . चित्रपट स्वीकारताना मी माझ्याच अटी व शर्तीनुसार स्वीकारते . एखादी स्क्रीप्ट नाही आवडली तर बेधडक नकार देते . कारण मला टिपिकल काम करायचं नाही . चांगल्या भूमिका आणि त्या करताना मला आव्हानात्मक वाटतील अशाच भूमिका करायच्यात . कसा होता स्ट्रगल स्ट्रगल मला सुरुवातीला तरी करावा लागला नाही . कारण चित्रपट मिळो अथवा न मिळो . . . मला काही त्याची चिंता नव्हती . आताही नाही ; मात्र पहिला चित्रपट यशस्वी झाला आणि माझा स्ट्रगल सुरू झाला . कारण जबाबदारी खूप वाढली . प्रेक्षकांच्या अपेक्षा माझ्याकडून वाढल्या . त्यामुळे माझा स्ट्रगल आता सुरू झाला आहे असंच मी म्हणेन . हॅट्ट्रिक " द गाझी अटॅक ' , " रनिंग शादी डॉट कॉम ' या चित्रपटापाठोपाठ आता माझा " नाम शबाना ' हा चित्रपट येतोय . या चित्रपटांवर मी गेली तीनेक वर्षे मेहेनत घेतेय . काही कारणास्तव हे चित्रपट प्रदर्शित व्हायला उशीर झाला . कारण चित्रपट कधी आणि केव्हा प्रदर्शित करायचा हे सर्वस्वी निर्मात्यांवर अवलंबून असतं . ते योग्य अशी तारीख ठरवितात आणि चित्रपट प्रदर्शित करतात . माझा असा काही प्लॅन वगैरे नसतो , परंतु एका गोष्टीचा आनंद आहे , की प्रत्येक महिन्यात माझा एक चित्रपट प्रदर्शित होत आहे . लोक मला पसंती देतायत . तसं पाहायला गेलं तर " द गाझी अटॅक ' चित्रपटामध्ये माझी भूमिका तशी छोटीशी होती , परंतु ती महत्त्वपूर्ण होती . आता " नाम शबाना ' मध्ये माझीच शीर्षक भूमिका आहे . प्रिक्वेलमध्ये पहिल्यांदाच 2015 मध्ये " बेबी ' चित्रपट प्रदर्शित झाला तेव्हा माझ्या भूमिकेचं कौतुक झालं . खरं तर त्यामध्ये माझी भूमिका छोटीशी होती , पण लोकांना ती पसंत पडली . त्यामुळे तेव्हाच या कॅरेक्टरला घेऊन चित्रपट बनवायचं निश्चित झालं . त्या कॅरेक्टरची बॅकस्टोरी यामध्ये आहे . ती रफटफ आहे . तिची लव्हस्टोरीही आहे . आपल्याकडे सिक्वेल अनेक आले , परंतु प्रिक्वेल पहिल्यांदाच बनतोय . हॉलीवूडमध्ये असा प्रकार सर्रास चालतो . आपल्याकडे हा प्रयत्न पहिल्यांदाच करण्यात आलाय . " नाम शबाना ' ची तयारी माझ्यासाठी तर ही भूमिका खूप चॅलेंजिंग होती . कारण अशा प्रकारच्या मुलीला मी कधी भेटलेले नव्हते . शिवाय माझी पर्सनॅलिटी काही या भूमिकेशी रिलेट करणारी नव्हती . त्यामुळे शॉट देताना अगदी बारीकसारीक गोष्टींचा विचार करावा लागत होता . अगोदर कशा प्रकारचा शॉट दिला आहे . . . आता कशा प्रकारचा द्यायचा आहे वगैरे गोष्टींचं भान ठेवावं लागत होतं . ही मुलगी बोलते कमी आणि जे काही बोलते ते परफेक्ट बोलते . . . डॅशिंग भूमिका आहे ही . यामध्ये मी बंदूक चालवली आहे . तो शॉट देताना मला खूप त्रास झाला . कारण मी कधीच बंदूक पाहिलेलीही नव्हती . बंदूक हातात घेतली की माझा हात दुखायचा . त्याची तयारी केली . काही महिला गुप्तहेरांना भेटले . त्यांच्याकडूनही काही माहिती घेतली . साऊथमध्ये काम साऊथमध्ये अनेक प्रकारच्या भूमिका केल्या आहेत . तेथे माझा एक चाहता वर्ग आहे . आता हिंदीत काम करीत असले तरी साऊथ इंडस्ट्रीला काही राम राम ठोकलेला नाही . वर्षाला एक तरी साऊथची फिल्म करायची आहे हे नक्की . नवीन प्रोजेक्ट " जुडवा ' च्या सिक्वेलमध्ये काम करतेय . वरुण धवन या चित्रपटात दुहेरी भूमिका साकारतोय . " नाम शबाना ' चित्रपट प्रदर्शित झाला की लंडनला या चित्रपटाच्या चित्रीकरणाला जाणार आहे .


देशातील काळा पैसा बाहेर काढण्यासाठी केंद्र सरकारने निश्चलनीकरणाचा निर्णय घेतला . गेल्या महिन्याभरात या निर्णयामुळे मोठय़ा प्रमाणात त्रास देशवासीयांना सोसावा लागत आहेच . त्याचबरोबर या निर्णयाचा मोठा फटका क्रिकेटच्या सच्च्या चाहत्यांनाही बसला आहे . इंग्लंडमधून आलेले चाहते , ‘बार्मी - आर्मी’ आणि भारताच्या कट्टर क्रिकेटप्रेमींचीही या निर्णयामुळे ससेहोलपट होत आहे . निश्चलनीकरणाचा निर्णय झाला आणि त्यानंतर लगेचच भारत आणि इंग्लंड यांच्यातील पहिल्या कसोटी सामन्याला राजकोट येथे प्रारंभ झाला . या सामन्यासाठी इंग्लंडच्या चाहत्यांनी तिकिट्स ऑनलाइन खरेदी केल्या होत्या . पण या खरेदीची पावती घेऊन प्रत्येकाला तिकीट खिडकीवर जावे लागते आणि पैसे भरून सामन्याच्या तिकिट्स घ्याव्या लागतात . भारतात आल्यावर इंग्लंडच्या चाहत्यांकडे जास्त करून पाचशे आणि हजारांच्या नोटा होत्या . या नोटा तिकीट खिडकीवर घेण्यास नकार देण्यात आला . या पाचशे आणि हजारांच्या नोटांवर बंदी आल्यामुळे त्यांना तिसऱ्या दिवशी या तिकिट्स मिळाल्या . पण त्यानंतर अजूनपर्यंतही त्यांना या निर्णयाचा त्रास सहन करावा लागत आहे . या निर्णयाबाबत ‘बार्मी - आर्मी’चा ग्रॅहम स्टीफन्सन म्हणाला की , ‘‘आम्ही सामने पाहण्यासाठी भारतात आलो आहोत . आमच्याकडे कुठला काळा पैसा असणार ? त्यामुळे या निर्णयाचा सर्वात जास्त त्रास आम्हाला झाला आहे . भारतामध्ये येण्यापूर्वीच आम्ही डॉलर्सचे रूपांतर रुपयांमध्ये केले होते आणि जवळपास साऱ्याच नोटा पाचशे आणि हजाराच्या होत्या . त्यामुळे या नोटा बदलणे अतिशय अडचणीचे ठरले . पर्यटकांसाठी तरी केंद्र सरकारने या नोटाबदलीसाठी विशेष सुविधा करायला हवी होती . पण तसे काहीच घडताना दिसत नाही . ’’ याबाबत इंग्लंडचे चाहते ख्रिस जॉन म्हणाले की , ‘‘या निर्णयाचा सन्मान करायला हवा . पण या निर्णयाची योग्य अंमलबजावणी कशी करता येईल , याकडे सरकारने लक्ष द्यायला हवे होते , ते सरकारकडून झालेले नाही . आम्ही भारतात येण्यापूर्वी पैसे बदलले होते , पण काही डॉलर्स आमच्या जवळ ठेवले होते . या डॉलर्समुळे आम्ही आतापर्यंत तगलो आहोत . नोटा बदली करण्यासाठी आमचे खाते भारतात नाही आणि मध्यस्थी करणाऱ्या व्यक्ती फार जास्त शुल्क आकारत आहेत . या परिस्थितीमध्ये आम्ही नेमके काय करावे , याचे उत्तर सरकारने द्यायला हवे . ’’ भारताचा धरमवीर हा विकलांग असला तरी क्रिकेटवरील प्रेमाखातर जवळपास प्रत्येक सामन्यासाठी ‘बॉल बॉय’ म्हणून हजेरी लावतो . या निर्णयाबाबत तो म्हणाला की , ‘‘जवळपास प्रत्येक सामने पाहायला मी जात असतो . त्यामुळे गाठीशी जास्त पैसेही ठेवावे लागतात . प्रवासासाठी पाचशे आणि हजाराच्या नोटा जास्त करून वापरल्या जातात . त्यामुळे या निर्णयाचा जबर मनस्ताप मला सहन करावा आहे . निर्णय जाहीर झाल्यावर नोटा बदली करण्यासाठी काही दिवस मला कुणीही मदत केली नाही . पण मुंबई क्रिकेट असोसिएशनच्या संघटनेने मला याबाबत चांगली मदत केली . पंतप्रधान नरेंद्र मोदी यांच्या निर्णयाचे स्वागत करायला हवे . पण त्यामुळे सामान्यांना होणार त्रास कधी कमी होणार , याचे उत्तर सापडत नाही . ’’ भारताचा माजी महान क्रिकेटपटू सचिन तेंडुलकरचा निस्सीम चाहता सुधीर गौतम हासुद्धा भारताच्या जवळपास प्रत्येक सामन्याला उपस्थित असतो . या निर्णयाबद्दल तो म्हणाला की , ‘‘निश्चलनीकरणाचा त्रास साऱ्यांनाच भोगावा लागत आहे . मला प्रायोजकत्व देणाऱ्या लोकांना या गोष्टीचा त्रास झाला आणि त्याचा परिणाम माझ्यावरही झाला . पण प्रत्येक निर्णयाच्या चांगल्या आणि वाईट बाजू असतात . त्यामुळे या निर्णयामधून जे काही चांगले आहे ते आपण घ्यायला हवे . ’’


भारताचा सलामीवीर गौतम गंभीरने नुकतीच सर्व प्रकारच्या क्रिकेटमधून निवृत्ती घेतली आहे . निवृत्तीनंतर तो काय करणार याची साऱ्यांनाच उत्सुकता आहे . काही दिवसांपूर्वी त्याने प्रशिक्षक होण्याची इच्छाही व्यक्त केली होती . अशातच एका संघाने त्याला प्रशिक्षकपदाचा मानही देऊ केला आहे . इंडियन प्रिमियर लीगमधील किंग्ज इलेव्हन पंजाब या संघाने त्याला ही ऑपर दिली आहे . किंग्ज इलेव्हन पंजाब त्याला ट्विटरवर पुढीव वाटचालीसाठी शुभेच्छा देत खेळांडूना प्रोत्साहन देण्यासाठी त्याची वाट पाहत असल्याचा संदेशही दिला आहे . त्याने फेसबुक आणि ट्विटरवरून व्हिडिओद्वारे निवृत्तीचा निर्णय जाहीर केला . " आयुष्यातील हा सर्वांत कठिण निर्णय असून , हृदय कठोर करूनच आपण क्रिकेट कारकिर्द थांबविण्याचा निर्णय घेतला . ' असे गंभीरने म्हटले होते .


अलीकडच्या काळातील तो सर्वोत्तम तंत्रशुद्ध फलंदाज होता आणि आहे . . ! संघासाठी त्यानं अक्षरशः शक्य ते सगळं केलं . . पण क्रिकेट जगतातील प्रतिष्ठेचा विश्वकरंडक त्याला कधीच जिंकता आला नव्हता . . खेळाडू म्हणून जे शक्य झालं नाही , ते त्यानं प्रशिक्षक म्हणून करून दाखवलं . . ! राहुल द्रविड . . ! खरंच सलाम ! ! आजच्या अंतिम सामन्यामध्ये विजयी धावा केल्यानंतर सगळे खेळाडू सुसाट वेगानं मैदानावर धावत गेले . . जल्लोष सुरू झाला . . पण यात राहुल द्रविड नव्हता . . सगळ्यांच्या जल्लोषाचा सुरवातीचा भर ओसरल्यानंतर ' राहुल सर ' मैदानात आले . . मैदानात उपस्थित असलेल्या प्रेक्षकांनी लाडक्या राहुलची छबी पाहताच जल्लोष केला आणि या सगळ्या ' अटेंशन ' मुळे नेहमीप्रमाणेच राहुल द्रविड थोडासा बुजला . . ' हे थोडसं एम्बॅरसिंग आहे . माझ्यावरच सगळ्यांचा फोकस आहे . पण हे सगळं श्रेय खेळाडू आणि सपोर्ट स्टाफचं आहे . . ' नेहमीच्याच न्रमतेनं राहुल विजयानंतर बोलत होता . . आनंद अर्थातच त्यालाही झालाच असणार . . पृथ्वी शॉच्या संघातील प्रत्येकाने प्रथमच विश्वकरंडक जिंकला आहे . . अगदी राहुल द्रविड सकट सगळ्यांचा . . खेळाडू म्हणून राहुल द्रविड 1999 पासून विश्वकरंडक स्पर्धेत विजयाच्या आशेने खेळत होता . त्या पहिल्या स्पर्धेत भारत ' सुपर सिक्स ' च्या पातळीवरच पराभूत झाला . नंतर 2003 मध्ये भारतीय संघ अंतिम फेरीत पोचला होता . पण ऑस्ट्रेलियाकडून आपल्याला पराभव स्वीकारावा लागला होता . या स्पर्धेत द्रविड उपकर्णधार होता ; पुढच्या 2007 च्या स्पर्धेत तो कर्णधार होता . विश्वकरंडक उंचावण्याची ही त्याची अखेरची संधी होती . पण साखळी स्पर्धेतच आपला तो संघ पराभूत झाला आणि द्रविडचं स्वप्न अपूर्ण राहिलं . मितभाषी आणि कामावर प्रचंड फोकस असणाऱ्या द्रविडनं निवृत्तीनंतर देशातील नव्या पिढीला घडविण्याची जबाबदारी स्वीकारली . 19 वर्षांखालील संघाचे आणि भारतीय ' अ ' संघाचे प्रशिक्षकपद स्वीकारल्यानंतर त्याने शास्त्रशुद्ध पद्धतीने नवे खेळाडू तयार करण्याची भूमिका घेतली . त्यावेळी भारतीय संघाच्या प्रशिक्षकपदी त्याचाच मित्र अनिल कुंबळे होता . या दोघाही मित्रांनी ज्युनिअर संघ ते वरिष्ठ संघ अशी भारताची भक्कम फळी उभारण्यात मोलाचा वाटा उचलला . 2016 मध्ये भारतीय संघ 19 वर्षांखालील विश्वकरंडक स्पर्धेच्या अंतिम फेरीत पोचला होता . तेव्हाही पराभव स्वीकारावा लागला आणि विश्वकरंडक जिंकण्यासाठी द्रविडला आणखी प्रतीक्षा करावी लागली . आता पृथ्वी शॉच्या या संघाने भन्नाट कामगिरी करत संपूर्ण स्पर्धेत अपराजित राहण्याचा पराक्रम केला आणि विश्वकरंडक उंचावला . . त्यांच्या लाडक्या ' राहुल सरां ' चं स्वप्न त्यांनी पूर्ण केलं . . या स्वप्नपूर्तीनंतरही त्याच्यातला ' प्रशिक्षक ' खेळाडूंना पुढच्या वाटचालीसाठी सावध करत होता . ' या विजयाच्या पायावर आता पुढची वाटचाल करायची आहे ' असे त्यांना बजावत होता . . आणि क्रिकेटजगत ' राहुल द्रविड ' या कर्मयोग्याला वंदन करत होते . . !


अशोक सराफ आणि भारताचे माजी कर्णधार सुनील गावस्कर यांचा लहानपणीचा किस्सा अनेकांना माहित नसेल . किंबहुना ही दोन नावं एकत्र ऐकूनच तुम्हाला आश्चर्य वाटलं असेल . लहानपणीचे दिवस , चिखलवाडी आणि सुनील गावस्कर यासंदर्भात अशोक सराफ यांनी काही मजेदार किस्से ‘लोकसत्ता लाईव्ह चॅट’दरम्यान सांगितले . सुनील गावस्कर यांच्यासोबतच्या बालपणीच्या आठवणींना उजाळा देत अशोक सराफ म्हणाले की , ‘सुनील ज्या इमारतीत राहत होता तो संघ आणि माझ्या इमारतीतील संघ यांमध्ये दर रविवारी क्रिकेटचा सामना रंगायचा . त्याच्यासोबत आम्हीही खेळायचो . खरं तर आम्ही खेळायचो म्हणजे आम्ही नुसते तिथे असायचो , केवळ तोच काय तो क्रिकेट खेळायचा . त्याने बॉल मारला की तो आणायला आम्ही पळत जायचो . तो मारत सुटायचा . त्यावेळीसुद्धा त्याला बाद करणं ही खूप कठीण गोष्ट होती . तेव्हा तो केवळ ८ - १० वर्षांचा होता . त्याच्या खेळण्याची , उभं राहण्याची स्टाईल हे आम्ही नुसते बघत बसायचो . ’ वाचा : मी चौकटचा नाही बदामचा राजा - अशोक सराफ नंतर सुनील गावस्कर क्रिकेट क्षेत्राकडे वळले आणि अशोक सराफ नाटकाकडे . त्यानंतर दोघांचे मार्ग वेगळे झाले . मात्र आजही त्या आठवणी ताज्या असल्याचे मामा सांगतात . सुनील गावस्कर आणि अशोक सराफ यांनी एकत्र नाटकातसुद्धा काम केलंय . हे ऐकून पुन्हा धक्का बसला ना ? खरंय , लहानपणी दोघांनी ‘गुरूदक्षिणा’ या नाटकात काम केलं . हा किस्सा सांगताना अशोक सराफ म्हणाले की , ‘सुनीलसुद्धा एक चांगला नट आहे हे फार कमी लोकांना माहित आहे . ‘सावली प्रेमाची’ या चित्रपटात त्याने भूमिकाही साकारली होती . ‘मालामाल’ या हिंदी चित्रपटातही तो पाहुणा कलाकार म्हणून दिसला होता . लहानपणी आम्ही एकत्र नाटकात काम केलेलं , रेडिओ प्ले एकत्र केलं . ‘गुरुदक्षिणा’ या नाटकात त्याने कृष्ण आणि मी बलरामाची भूमिका साकारली . या नाटकादरम्यानचा फोटो अजूनही त्याच्याकडे आहे . ’


दिवसभर आपण वेगवेगळ्या गोष्टी खात असतो . बाहेर कोणतेही पदार्थ खाल्ल्यानंतर आपण तोंड धुतोच असे नाही . त्यामुळे दातांवर एकप्रकारचा थर जमा होतो . हा थर दिर्घकाळ तसाच राहीला तर दात पिवळे दिसू लागतात . बाहेरचे खाणे , व्यसने , पदार्थांमधील रंग यांमुळे दातांचा पांढरा रंग जाऊन ते पिवळे दिसू लागतात . काही लोक अतिशय घाईमध्ये ब्रश करतात त्यामुळेही त्यांचे दात खराब दिसतात . ही समस्या दूर करायची असल्यास काही विशेष प्रयत्न करणे गरजेचे असते . त्यासाठी काही सोप्या उपायांचा अवलंब फायद्याचा ठरतो . तेव्हा पाहूयात असेच काही सोपे उपाय १ . बेकींग सोडा – दातांचा पिवळेपणा कमी करण्यासाठी बेकींग सोडा अतिशय उपयुक्त असतो . ज्याप्रमाणे आपण दात साफ करण्यासाठी मीठाचा वापर करतो त्याप्रमाणेच बेकींग सोडा उपयोगी ठरतो . दात घासताना ब्रशवर थोडा बेकींग सोडा घेऊन हळूहळू दात साफ करावेत . यामुळे दातावरील पिवळेपणा हळूहळू साफ होण्यास मदत होईल . २ . दूध आणि दूधाची उत्पादने – दातांना चमक येण्यासाठी बाजारात अनेक प्रकारची उत्पादने मिळतील . मात्र त्यामुळे दातांचा तोटा होण्याचीच शक्यता जास्त आहे . त्यामुळे दूध आणि दूधाच्या पदार्थांमुळे दाताचा पिवळेपणा दूर होऊन चमक परत येईल . याचे कारण म्हणजे दातांमध्ये मोठ्या प्रमाणात कॅल्शियम असते . जो दातांसाठी अतिशय उपयुक्त असतो . ज्या लोकांची पिवळ्या दातांची तक्रार असते त्यांनी चहा आणि कॉफीचे सेवन करु नये . ३ . मीठ – दातांना चमक आणण्यासाठी मीठाचा पूर्वीपासून वापर केला जातो . मीठामध्ये सोडियम आणि क्लोराईड असल्याने त्याचा दातांचा पिवळेपणा कमी करण्यासाठी अतिशय चांगला उपयोग होतो . असे असले तरीही हे मीठ प्रमाणात वापरायला हवे . प्रमाणापेक्षा जास्त मीठाचा वापर केल्यास त्याने दातांना हामी पोहचण्याचीही शक्यता असते . ४ . लिंबू – दात साफ करण्यासाठी लिंबूही अतिशय उपयुक्त असते . खाल्ल्यानंतर लिंबूने दात साफ केल्यास त्याचा निश्चितच फायदा होतो . रोज रात्री खाल्ल्यानंतर लिंबाचा रस आणि पाणी एकत्र करुन ठेवावे . खाल्ल्यानंतर या पाण्याने गुळण्या करा . त्यामुळे दातांचा पिवळेपणा नक्कीच दूर होण्यास मदत होईल . यामुळे दातांचा वासही दूर होतो . किमान आठवड्यातून एकदा हा प्रयोग जरुर करावा . ( ही बातमी जगभरातील संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


नोकरी आणि घर सांभाळताना खूप दमायला होते असे हल्ली महिला वर्गाकडून आपल्या सर्रास कानावर पडते . अनेकदा मानसिक ताण हेही आपल्या थकव्याचे एक मुख्य कारण असते असे म्हणता येईल . ऑफिसमधील ताण , कौटुंबिक गोष्टींचा ताण आणि सामाजिक घटनांमुळे मनावर होणारा परिणाम यांमुळे या थकव्यात भरच पडत असल्याचे अनेकदा दिसते . मात्र काहीवेळा हा थकवा प्रमाणापेक्षा जास्त होतो आणि अशावेळी काय करावे काहीच कळत नाही . पुरेशी विश्रांती घेऊनही हा थकवा कमी न झाल्यास काही घरगुती उपाय निश्चितच फायद्याचे ठरतात . तेव्हा डॉक्टरांच्या दवाखान्याची पायरी चढण्याआधी ‘आजीबाईच्या बटव्यातील’ हे उपाय नक्कीच करुन पहा . मात्र काही वेळात फरक न पडल्यास मात्र डॉक्टरांच्या सल्ल्याने आवश्यक ते उपचार घेणे गरेजेचे आहे . अनेकदा एकाएकी अंगातील त्राण गेल्यासारखे वाटते , काहीच काम करण्याची इच्छा होत नाही , आळस येतो , ठराविक तास झोप झालेली असूनही झोप येत राहते . अशी लक्षणे दिसल्यास आपल्या तब्येतीचे काहीतरी बिनसले आहे हे वेळीच लक्षात घ्यायला हवे . आणि खूप थकवा वाटल्यास हे जरुर करुन पहा… आले खूप थकल्यासारखे वाटल्यास एक कप आल्याचा चहा प्यायल्यास फ्रेशवाटू शकते . आल्यामुळे शरीराला तत्काळ ऊर्जा मिळते आणि हॉर्मोन्सचे असंतुलन दूर होऊन व्यक्ती आपले दैनंदिन काम योग्य पद्धतीने करु शकते . आवळा आवळ्यामध्ये ‘क’ जीवनसत्व मोठ्या प्रमाणात असते . यातील एड्रेनल ग्लॅंडमुळे ताण दूर करणारे हॉर्मोन्स स्रवण्यास मदत होते . थकवा दूर होण्यासाठी रोज कोमट पाण्यामध्ये आवळा पावडर घेतल्यास त्याचा निश्चित फायदा होतो . लसूण लसूणमध्ये बरेच औषधी गुण असतात . यामुळे शरीराची प्रतिकारशक्ती वाढण्यास मदत होते . याचा जास्तीत जास्त फायदा व्हावा यासाठी कच्चा लसूण खाल्ल्यास जास्त चांगले . मोहरी मोहरीमध्ये जीवनसत्व अ , क , के याबरोबरच केरोटीन आणि खनिजे असतात . मोहरीमुळे हिमोग्लोबिन वाढण्यास मदत होते . त्यामुळे थकवा घालविण्यासाठी मोहरीचा आहारातील वापर संतुलित ठेवल्यास ते फायद्याचे ठरु शकते . अश्वगंधा अश्वगंधा या वनस्पतीत अनेक औषधी गुण असतात . अॅड्रेनल आणि थायऱॉईडच्या ग्लांडसाठी हे अतिशय उपयुक्त ठरते . याशिवाय उर्जा वाढवण्यासाठीही याचा फायदा होतो . हॉर्मोन्सच्या असंतुलन नियमित करण्यासाठी हे फायदेशीर आहे . दालचिनी रोज सकाळी उठल्यावर दालचिनी पावडर मध आणि पाण्यासोबत घेतल्यास थकव्यापासून सुटकारा मिळू शकतो . काही आठवडे सलग हा प्रयोग केल्यास कालांतराने त्याचा परिणाम दिसून येतो . दालचिनी पावडर तीळाच्या तेलासोबत डोक्याला लावल्यास थकव्यामुळे होणारी डोकेदुखी थांबते . हे सारे घरच्या घरी करण्यासारखे उपाय आहे पण तरीही ते करण्याआधी डॉक्टरांचा किंवा जाणकारांचा सल्ला आवश्य घ्या .


यंदाच्या वर्षात बॉलीवूडमध्ये अनेक सेलिब्रेटींच्या घरी पाळणा हलला . नुकतेच आई - बाबा झालेल्या करिना कपूर आणि सैफ अली खानवर सध्या त्यांच्या पहिल्या बाळाच्या आगमनानंतर सर्वांकडून शुभेच्छांचा वर्षाव होत आहे . दरम्यान , भारतीय क्रिकेट संघातील फिरकी गोलंदाज हरभजन सिंग याची पत्नी गीता बसरा यांनीही एका गोंडस मुलीला जन्म दिला . हिनाया हीर असे त्यांनी आपल्या मुलीचे नाव ठेवले . नुकतीच हरभजन आणि गीताने हिनायाची यंदाची पहिली लोहरी साजरी केली . पंजाबमध्ये हा सण मोठ्या उत्साहात साजरा केला जातो . त्यामुळेच मुलीच्या पहिल्या लोहरीसाठी हरभजन आणि गीताने जय्यत तयारी केली होती . गीताने तिच्या इन्स्टाग्रामवर त्यांनी मुलीसोबतचा झक्कास सेल्फी शेअर करून तिला या पवित्र सणाच्या शुभेच्छा दिल्या . फोटोत हिनाया फारच गोंडस दिसत आहे . हरभजनने त्यांच्या या क्यूट कुटुंबासोबत एक सेल्फीही काढला आहे . गीताने हा फोटोही इन्स्टाग्रामवर शेअर केला आहे . या त्यांच्या फोटोला चाहत्यांनी भरभरुन लाइक्स दिले . या फोटोला शेअर करताना गीताने लिहिले की , ‘आमचे जीवनच बनून गेलेल्या मुलीला तिच्या पहिल्या लोहरीच्या खूप खूप शुभेच्छा . तू आमचं आयुष्य आहेस देव तुझे सदैव रक्षण करो आणि तुला कोणत्याच गोष्टीची कमतरता न भासो . ’


थ्री इडियट्स हा बॉलिवूडमधला सर्वात गाजलेला चित्रपट . या चित्रपटातील शेवटच्या दृश्यात दाखवण्यात आलेल्या लेह मधल्या द ड्रुक पद्म कार्पो स्कूललाही यामुळे तुफान प्रसिद्धी मिळाली . कल्पनेपलीकडली नितांत सुंदर आणि प्रयोगशील शाळा अशी ओळख निर्माण केलेली ही शाळा पाहण्यासाठी दरदिवशी शेकडो पर्यटक येथे येतात . या शाळेतील ‘रँचो वॉल’ तर पर्यटकांमध्ये विशेष आकर्षणाची बाब ठरली . शाळेच्या भिंतीवर लघुशंका करणाऱ्या चतुरला विद्यार्थ्यांनी शिकवलेला धडा असं मजेशीर दृश्य या ठिकाणी चित्रीत करण्यात आलं होतं . त्यानंतर या भितींवर शाळेकडून रंगकामही करण्यात आलं . चित्रपटात दाखवण्यात आलेली ही भिंत पाहण्यासाठी आणि तिच्याशेजारी स्वतःचे फोटो काढून घेण्यासाठी दरवर्षी पर्यटकांची मोठी गर्दी जमते . मात्र यापुढे पर्यटकांना तिथे जाता येणार नाही . शाळेनं या परिसरात पर्यटकांना पूर्णपणे बंदी घालण्याचं ठरवलं आहे . पर्यटकांमुळे विद्यार्थ्यांचं लक्ष विचलित होतं . मुलं अभ्यासावर लक्ष केंद्रीत करु शकत नाही . तसेच पर्यटकांमुळे शाळा परिसरात कचराही होतो म्हणून शाळेच्या मुख्याध्यापकांनी हा निर्णय घेतला असल्याचं समजत आहे .


बॉलिवूडमध्ये पन्नाशीनंतरही आपली लोकप्रियता टिकवून ठेवणाऱ्या सलमान खानने बऱ्याच कलाकारांना आपल्या क्षेत्रात स्थिर केले आहे . अभिनेत्री असो किंवा अभिनेता सलमानचा आशिर्वाद मिळाला की , तो चेहरा बॉलिवूडमध्ये लोकप्रियता मिळविण्यात यशस्वी झाला आहे . बॉलिवूडमध्ये आपल्या दबंगगिरीमुळे प्रसिद्ध असणाऱ्या सलमान नवख्या कलाकारांसाठी गुरुच असतो . हा गुरु आता बॉलिवूडमधील दिग्गज कलाकाराच्या मुलाची शिकवणी घेणार आहे . अनिल कपूर याचा मुलगा हर्षवर्धनने ‘मिर्ज्या’ या चित्रपटातून बॉलिवूडमध्ये एन्ट्री केली . बॉलिवूडचा वारसा असतानाही त्याला या क्षेत्रात अपयश पत्करावे लागले . आपल्या मुलाच्या कारकिर्दीची सुरुवातीची झलक प्रेक्षकांना भावली नसल्याने अनिल कपूर सध्या चिंतेत आहे . आपल्या मुलाला चित्रपट निवडण्यासाठी मार्गदर्शन करण्यासाठी अनिल कपूर सद्या सलमान खानशी चर्चा करत असल्याचे वृत सूत्रांकडून मिळते आहे . हर्षवर्धन चित्रपटाची निवड करताना चुक करत असल्याचे अनिल कपूर यांचे मत आहे . मुलाने आलेख उंचावण्यासाठी चांगल्या चित्रपटाची निवड करण्यासाठी सलमानने मार्गदर्शन करावे यासाठी अनिल कपूर धडपड करताना दिसत आहेत . हर्षवर्धन लवकरच विक्रमादित्य मोटवानाने यांच्या ‘भावेश जोशी’ या चित्रपटातून झळकणार आहे . मुलाकडे चित्रपट असला तरी या क्षेत्रात यश मिळविण्यासाठी हर्षवर्धनने व्यावसायिक चित्रपट निवडावे असे अनिल कपूर यांना वाटते . यासाठी सलमानने हर्षवर्धनला मंत्र द्यावा , यासाठी अनिल कपूर प्रयत्नशील आहेत . चित्रपटाची योग्य निवड करुन व्यावसायिक चित्रपट निवडण्यामध्ये आजच्या घडीला सलमान बॉलिवूडमधील मास्टर असल्याचे मानले जाते . सलमानप्रमाणे चित्रपट निवडावे अशी अनिल कपूरची इच्छा हर्षवर्धनला उमगणार का ? तसेच त्याला ही गोष्ट उमगल्यानंतर सलमान त्याला गुरुमंत्र देणार का ? हे येणारा काळच ठरवेल .